P9_TA(2022)0287

L-indirizzar tas-sigurtà alimentari fil-pajjiżi li qed jiżviluppaw

Riżoluzzjoni tal-Parlament Ewropew tas-6 ta' Lulju 2022 dwar l-indirizzar tas-sigurtà alimentari fil-pajjiżi li qed jiżviluppaw (2021/2208(INI))

(2023/C 47/11)

Il-Parlament Ewropew,

— wara li kkunsidra l-Artikolu 25 tad-Dikjarazzjoni Universali tad-Drittijiet tal-Bniedem u l-Artikolu 11 tal-Patt Internazzjonali dwar id-Drittijiet Ekonomiċi, Soċjali u Kulturali, li jirrikonoxxu d-dritt għall-ikel bħala parti mid-dritt għal livell ta' għajxien adegwat,

— wara li kkunsidra l-Artikolu 21 tat-Trattat dwar l-Unjoni Ewropea,

— wara li kkunsidra l-Artikolu 208 tat-Trattat dwar il-Funzjonament tal-Unjoni Ewropea (TFUE), li jsostni mill-ġdid li l-Unjoni jeħtiġilha tqis l-objettivi tal-kooperazzjoni għall-iżvilupp fil-politiki li hija timplimenta li x'aktarx li jaffettwaw lill-pajjiżi li qed jiżviluppaw,

— wara li kkunsidra l-Artikolu 214 tat-TFUE, li jistabbilixxi l-prinċipji u l-objettivi għall-operazzjonijiet ta' għajnuna umanitarja tal-UE,

— wara li kkunsidra r-Regolament (UE) 2021/947 tal-Parlament Ewropew u tal-Kunsill tad-9 ta' Ġunju 2021 li jistabbilixxi l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali, li jemenda u li jħassar id-Deċiżjoni Nru 466/2014/UE tal-Parlament Ewropew u tal-Kunsill u jħassar ir-Regolament (UE) 2017/1601 tal-Parlament Ewropew u tal-Kunsill u r-Regolament tal-Kunsill (KE, Euratom) Nru 480/2009 (1),

— wara li kkunsidra r-Regolament tal-Kunsill (KE) Nru 1257/96 tal-20 ta' Ġunju 1996 rigward l-għajnuna umanitarja (2),

— wara li kkunsidra l-komunikazzjonijiet tal-Kummissjoni tal-31 ta' Marzu 2010 dwar l-għajnuna umanitarja tal-ikel (COM(2010)0126) u dwar qafas ta' politika tal-UE biex jgħin lill-pajjiżi li qed jiżviluppaw jindirizzaw l-isfidi fil-qasam tas-sigurtà tal-ikel (COM(2010)0127),

— wara li kkunsidra l-komunikazzjoni tal-Kummissjoni tat-3 ta' Ottubru 2012 bit-titolu “L-approċċ tal-UE għar-reżiljenza: nitgħallmu mill-kriżijiet tas-sigurtà tal-ikel” (COM(2012)0586),

— wara li kkunsidra l-komunikazzjoni tal-Kummissjoni tat-12 ta' Marzu 2013 bit-titolu, “Intejbu n-Nutrizzjoni Materna u dik tat-Tfal fl-Assistenza Esterna: Qafas Politiku tal-UE” (COM(2013)0141),

— wara li kkunsidra l-komunikazzjoni tal-Kummissjoni tal-10 ta' Marzu 2021 dwar “l-azzjoni umanitarja tal-UE, sfidi ġodda u l-istess prinċipji” (COM(2021)0110), li tipprevedi fost l-oħrajn azzjonijiet ewlenin biex tissaħħaħ ir-rabta bejn l-aspett umanitarju, dak tal-iżvilupp u dak tal-paċi, biex ikun hemm rabta aħjar bejn l-għajnuna urġenti u s-soluzzjonijiet fit-tul u r-riżoluzzjoni tal-Parlament Ewropew tal-15 ta' Diċembru 2021 dwar orjentazzjonijiet ġodda għall-azzjoni umanitarja tal-UE (3),

— wara li kkunsidra l-komunikazzjoni tal-Kummissjoni tat-23 ta' Marzu 2022 bit-titolu “Is-salvagwardja tas-sigurtà tal-ikel u t-tisħiħ tar-reżiljenza tas-sistemi tal-ikel” (COM(2022)0133),

— wara li kkunsidra l-Pjan ta' Azzjoni tal-UE dwar l-Ugwaljanza bejn il-Ġeneri u l-Għoti tas-Setgħa lin-Nisa fl-Azzjoni Esterna tal-UE 2021–2025 (GAP III) u r-Riżoluzzjoni tal-Parlament Ewropew dwarha (4),

— wara li kkunsidra l-pjan ta' azzjoni tal-Kummissjoni dwar in-nutrizzjoni tat-3 ta' Lulju 2014 li għandu l-għan li jnaqqas l-għadd ta' tfal taħt il-ħames snin li għandhom nuqqas ta' żvilupp b'7 miljun sal-2025 (SWD(2014)0234) u s-sitt rapport ta' progress tat-12 ta' Awwissu 2021 dwaru (SWD(2021)0229),

— wara li kkunsidra r-riżoluzzjonijiet tiegħu dwar is-sigurtà tal-ikel u n-nutrizzjoni, b'mod partikolari dawk tas-27 ta' Novembru 2014 dwar in-nutrizzjoni insuffiċjenti u n-nutrizzjoni ħażina tat-tfal fil-pajjiżi li qed jiżviluppaw (5), tas-7 ta' Ġunju 2016 dwar l-Alleanza l-Ġdida għas-Sigurtà Alimentari u n-Nutrizzjoni (6) u tal-5 ta' Ottubru 2016 dwar il-passi li jmiss biex jintlaħqu l-għanijiet globali u l-impenji tal-UE rigward in-nutrizzjoni u s-sigurtà tal-ikel fid-dinja (7),

— wara li kkunsidra r-riżoluzzjoni tiegħu tal-24 ta' Marzu 2022 dwar il-ħtieġa ta' pjan ta' azzjoni urġenti tal-UE biex tiġi żgurata s-sigurtà tal-ikel kemm fl-UE kif ukoll barra l-UE fid-dawl tal-invażjoni Russa tal-Ukrajna (8),

— wara li kkunsidra l-Konklużjonijiet tal-Kunsill dwar is-Sigurtà Alimentari u n-Nutrizzjoni fl-assistenza esterna tat-28 ta' Mejju 2013,

— wara li kkunsidra l-konklużjonijiet tal-Kunsill tas-26 ta' Novembru 2018 dwar it-tisħiħ tas-sigurtà globali tal-ikel u n-nutrizzjoni, tal-25 ta' Novembru 2019 dwar ir-Raba' Rapport ta' Progress dwar il-Pjan ta' Azzjoni dwar in-Nutrizzjoni, tal-20 ta' Mejju 2021 dwar il-prijoritajiet tal-UE għas-Summit tan-NU dwar is-Sistemi tal-Ikel tal-2021 u tal-14 ta' Ġunju 2021 dwar it-tisħiħ tal-impenn ta' Tim Ewropa għall-iżvilupp tal-bniedem, u tad-19 ta' Novembru 2021 dwar l-Ilma fl-Azzjoni Esterna,

— wara li kkunsidra d-Dikjarazzjoni Konġunta mill-Kunsill u r-Rappreżentanti tal-Gvernijiet tal-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea dwar il-Kunsens Ewropew dwar l-Għajnuna Umanitarja, tal-2008 (9) u wara li kkunsidra l-Kunsens Ewropew dwar l-Iżvilupp tal-2017,

— wara li kkunsidra s-sitt miri globali stabbiliti mill-Assemblea Dinjija tas-Saħħa fl-2012 għan-nutrizzjoni materna, tat-trabi u tat-tfal żgħar sal-2025, jiġifieri (i) tnaqqis ta' 40 % fl-għadd ta' tfal taħt il-ħames snin li għandhom nuqqas ta' żvilupp, (ii) tnaqqis ta' 50 % fl-anemija fin-nisa ta' età riproduttiva, (iii) tnaqqis ta' 30 % fil-piż baxx mat-twelid, (iv) l-ebda żieda fil-piż żejjed fit-tfulija, (v) żieda fir-rata ta' treddigħ esklużiv fl-ewwel sitt xhur ta' mill-inqas 50 % u (vi) tnaqqis fl-irquqija żejda tat-tfal għal inqas minn 5 %,

— wara li kkunsidra r-Rapporti “State of Food Security and Nutrition in the World” (Rapporti dwar L-Istat tas-Sigurtà tal-Ikel u n-Nutrizzjoni fid-Dinja), il-“Global Report on Food Crises” (ir-Rapport Globali dwar il-Kriżijiet Alimentari) u r-Rapport “Global Nutrition” (In-Nutrizzjoni Globali), inklużi l-edizzjonijiet tagħhom tal-2021, il-Linji Gwida dwar id-Dritt għall-Ikel tal-Organizzazzjoni tal-Ikel u l-Agrikoltura tan-NU (FAO), il-Linji Gwida Volontarji dwar is-Sistemi tal-Ikel u n-Nutrizzjoni tal-Kumitat tal-FAO dwar is-Sigurtà Alimentari Dinjija, l-10 elementi tal-agroekoloġija, li jiggwidaw it-tranżizzjoni lejn sistema agrikola u tal-ikel sostenibbli (FAO), u l-Qafas għal Azzjoni għas-Sigurtà Alimentari u n-Nutrizzjoni fi Kriżijiet Imtawla tal-2014,

— wara li kkunsidra “The State of World Fisheries and Aquaculture 2020” (L-Istat tas-Sajd u l-Akkwakultura Dinjija 2020) mill-Organizzazzjoni tal-Ikel u l-Agrikoltura tan-Nazzjonijiet Uniti (FAO) (10),

— wara li kkunsidra l-ftehimiet ta' sħubija dwar is-sajd sostenibbli bejn l-UE u l-pajjiżi terzi,

— wara li kkunsidra l-Global Network Against Food Crises (in-Network Globali Kontra l-Kriżijiet tal-Ikel), alleanza ta' atturi umanitarji u tal-iżvilupp li jaħdmu permezz ta' analiżi u għarfien kondiviżi għal koordinazzjoni msaħħa fir-rabta bejn l-aspett umanitarju, dak tal-iżvilupp u dak tal-paċi,

— wara li kkunsidra d-Dikjarazzjoni tan-NU dwar id-Drittijiet tal-Popli Indiġeni (UNDRIP) tal-13 ta' Settembru 2007 u d-Dikjarazzjoni tan-NU dwar id-Drittijiet tal-Bdiewa u Persuni Oħra li Jaħdmu f'Żoni Rurali tat-28 ta' Settembru 2018,

— wara li kkunsidra r-riżoluzzjoni tal-Assemblea Ġenerali tan-NU tal-25 ta' Settembru 2015 bit-titolu “Nittrasformaw id-dinja tagħna: l-Aġenda tal-2030 għall-Iżvilupp Sostenibbli”,

— wara li kkunsidra r-riżoluzzjoni tal-Assemblea Ġenerali tan-NU tal-1 ta' April 2016, bit-titolu “United Nations Decade of Action on Nutrition (2016-2025)” (Għaxar Snin ta' Azzjoni tan-Nazzjonijiet Uniti dwar in-Nutrizzjoni (2016-2025)), li għandha l-għan li tiskatta azzjoni intensifikata biex jintemm il-ġuħ u tiġi eradikata l-malnutrizzjoni fid-dinja kollha u tiżgura aċċess universali għal dieti aktar tajbin għas-saħħa u sostenibbli għall-bnedmin kollha, huma min huma u jgħixu fejn jgħixu,

— wara li kkunsidra l-Għanijiet ta' Żvilupp Sostenibbli (SDGs) tan-NU u n-natura konnessa u integrata mill-qrib tagħhom, b'mod partikolari l-SDG 1 li jinqered il-faqar fis-suriet kollha tiegħu kullimkien, l-SDG 2 li jintemm il-ġuħ, jintlaħqu s-sigurtà alimentari u nutrizzjoni mtejba u tiġi promossa l-agrikoltura sostenibbli, l-SDG 3 li jiġu żgurati ħajjiet f'saħħithom u jiġi promoss il-benesseri għal kulħadd f'kull età, l-SDG 5 li tinkiseb ugwaljanza bejn is-sessi u li jiġu emanċipati n-nisa u l-bniet kollha, l-SDG 6 li jiġi żgurat l-aċċess għall-ilma u s-sanità għal kulħadd, l-SDG 10 li titnaqqas l-inugwaljanza fi ħdan u fost il-pajjiżi, l-SDG 12 li jiġu żgurati xejriet sostenibbli ta' konsum u ta' produzzjoni, l-SDG 13 li tittieħed azzjoni urġenti biex jiġi miġġieled it-tibdil fil-klima u l-impatti tiegħu u l-SDG 17 li jissaħħu l-mezzi ta' implimentazzjoni tas-sħubija globali għall-iżvilupp sostenibbli u li din tiġi rivitalizzata,

— wara li kkunsidra r-riżoluzzjoni 2417 tal-Kunsill tas-Sigurtà tan-Nazzjonijiet Uniti tal-2018 li tikkundanna bħala metodu tal-gwerra t-tattika li biha l-popolazzjoni ċivili titħalla bil-ġuħ kif ukoll iċ-ċaħda illegali tal-aċċess umanitarju għall-popolazzjonijiet ċivili,

— wara li kkunsidra r-rapport ta' Ġunju 2020 mill-Pjattaforma Intergovernattiva dwar il-Bijodiversità u s-Servizzi Ekosistemiċi (IPBES) u l-Grupp Intergovernattiv ta' Esperti dwar it-Tibdil fil-Klima (IPCC) (11), li jenfasizza r-rabta bejn il-ġlieda kontra t-tibdil fil-klima u l-konservazzjoni tal-bijodiversità,

— wara li kkunsidra l-Linji Gwida Volontarji tas-CFS dwar il-governanza responsabbli tal-pussess tal-art, is-sajd u l-foresti fil-kuntest tas-sigurtà alimentari nazzjonali (2012) u l-Prinċipji tas-CFS għal Investiment Responsabbli fis-Sistemi tal-Agrikoltura u tal-Ikel (2015),

— wara li kkunsidra l-Moviment għat-Tisħiħ tan-Nutrizzjoni (Scaling Up Nutrition Movement) u l-ħidma tiegħu biex itemm il-malnutrizzjoni fil-forom kollha tiegħu permezz ta' appoġġ għall-inizjattivi mmexxija mill-gvernijiet u għall-prijoritajiet tal-pajjiżi involuti, f'kollaborazzjoni mas-soċjetà ċivili, in-NU, id-donaturi, in-negozji u r-riċerkaturi,

— wara li kkunsidra l-wegħda ta' EUR 2,5 biljun li l-Kummissjoni għamlet fis-Summit dwar in-Nutrizzjoni għat-Tkabbir f'Tokjo f'Diċembru 2021 biex tiġġieled kontra l-malnutrizzjoni matul il-perjodu 2021-2024 u l-impenn kontinwu tal-UE li tnaqqas in-nuqqas ta' żvilupp fit-tfal b'mill-inqas 7 miljuni sal-2025,

— wara li kkunsidra l-Patt tal-G7 dwar il-Prevenzjoni tal-Karestija u l-Kriżijiet Umanitarji approvat fis-Summit tal-G7 f'Cornwall fit-13 ta' Ġunju 2021, li bih il-membri tal-G7 impenjaw ruħhom li jiġġieldu kontra l-ġuħ u jevitaw il-karestija permezz ta' azzjonijiet konġunti,

— wara li kkunsidra l-Artikolu 54 tar-Regoli ta' Proċeduri tiegħu,

— wara li kkunsidra l-opinjoni tal-Kumitat għall-Agrikoltura u l-Iżvilupp Rurali,

— wara li kkunsidra r-rapport tal-Kumitat għall-Iżvilupp (A9-0195/2022),

A. billi l-insigurtà alimentari moderata jew severa ilha tiżdied bil-mod mill-2014, u kważi persuna minn kull tlieta – 2,37 biljun ruħ – ma kellhiex aċċess għal ikel adegwat fl-2020 (12);

B. billi s-severità u l-kobor tal-kriżijiet tal-ikel żdiedu mill-2020 bħala riżultat ta' kunflitt, xokkijiet ekonomiċi u estremi severi tat-temp, jew taħlita ta' dawn il-muturi, bi kważi 193 miljun persuna b'insigurtà alimentari akuta fl-2021 u fi bżonn ta' assistenza alimentari urġenti, l-ogħla numru ta' persuni b'insigurtà alimentari akuta madwar id-dinja rreġistrata fil-“Global Report on Food Crises” (ir-Rapport Globali dwar il-Kriżijiet Alimentari) li ilu jeżisti sitt snin; billi bejn 720 u 811-il miljun persuna qed jiffaċċjaw il-ġuħ u ħames pajjiżi tqiesu li huma f'riskju ta' karestija, inklużi s-Sudan t'Isfel, l-Etjopja, il-Madagascar, in-Niġerja (16-il stat u t-Territorju tal-Kapital Federali) u l-Jemen (13);

C. billi d-dritt għall-ikel jirreferi għad-dimensjoni tad-disponibbiltà, l-aċċessibbiltà, l-adegwatezza (kwantità suffiċjenti u l-istabbiltà tal-aċċess);

D. billi skont l-Organizzazzjoni tal-Ikel u l-Agrikoltura (FAO) is-sigurtà alimentari teżisti meta kulħadd, f'kull ħin, ikollu aċċess fiżiku u ekonomiku għal biżżejjed ikel sikur u nutrittiv li jissodisfa l-ħtiġijiet u l-preferenzi alimentari tiegħu għal ħajja attiva u mimlija saħħa (14);

E. billi l-gwerra ta' aggressjoni Russa illegali, mhux ipprovokata u mhux iġġustifikata fl-Ukrajna kompliet tiddestabilizza s-swieq agrikoli diġà fraġli u aggravat is-sitwazzjoni diġà serja kkawżata mill-COVID-19 u poġġiet pressjoni addizzjonali fuq il-kriżijiet tal-ikel li għaddejjin bħalissa u s-sigurtà alimentari globali, filwaqt li kkawżat żieda fil-prezzijiet internazzjonali tal-ikel u tal-għalf ferm ogħla mil-livelli diġà għoljin tagħhom; billi dan x'aktarx li jżid l-insigurtà alimentari, il-faqar, l-inkwiet soċjali u l-instabbiltà f'ħafna pajjiżi li qed jiżviluppaw li jiddependu ħafna mill-importazzjonijiet tal-qamħ tal-Ukrajna u tar-Russja peress li erbgħin fil-mija tal-esportazzjonijiet tal-qamħ u tal-qamħirrum mill-Ukrajna jmorru lejn il-Lvant Nofsani u l-Afrika;

F. billi, skont l-FAO, kważi 50 pajjiż jiddependu mir-Russja u l-Ukrajna għal mill-inqas 30 fil-mija tal-ħtiġijiet tagħhom tal-importazzjoni tal-qamħ u minn dawn, 26 pajjiż jiksbu aktar minn 50 fil-mija tal-importazzjonijiet tal-qamħ tagħhom miż-żewġ pajjiżi; billi l-Programm Dinji tal-Ikel kien qed jixtri kważi nofs il-provvisti globali tiegħu tal-qamħ mill-Ukrajna u indika li l-kriżijiet attwali tal-ikel f'pajjiżi bħall-Afganistan, l-Etjopja, is-Sirja u l-Jemen se jkunu affettwati l-aktar;

G. billi kemm l-Ukrajna kif ukoll ir-Russja huma esportaturi netti ta' prodotti agrikoli, u t-tnejn għandhom rwoli ewlenin fil-provvista fis-swieq globali tal-oġġetti tal-ikel u tal-fertilizzanti, fejn il-provvisti esportabbli spiss ikunu kkonċentrati fi ftit pajjiżi; billi din il-konċentrazzjoni tista' tesponi lil dawn is-swieq għal aktar vulnerabbiltà u volatilità; billi r-Russja hija esportatur ewlieni ta' fertilizzanti tan-nitroġenu sintetiċi u l-komponenti tagħhom, u l-Belarussja hija esportatur sinifikanti ta' fertilizzanti bbażat fuq il-potassiku; billi l-prezzijiet tal-fertilizzanti tan-nitroġenu huma dipendenti ħafna fuq il-prezzijiet tal-gass naturali, prodott li għalih ir-Russja għandha pożizzjonijiet ewlenin fis-suq; billi ħafna mill-pajjiżi li qed jiżviluppaw, diġà qabel il-kunflitt, kienu qed jissieltu mal-effetti negattivi tal-prezzijiet internazzjonali għoljin tal-ikel u tal-fertilizzanti;

H. billi l-Indiċi tal-Prezzijiet tal-Ikel tal-FAO li jsegwi l-prezzijiet internazzjonali tal-oġġetti tal-ikel u tal-għalf żdied għall-aktar livell għoli ġdid li qatt intlaħaq u żidiet fil-prezzijiet addizzjonali u l-inflazzjoni tal-ikel x'aktarx li jkunu ferm ogħla mil-livelli diġà għoljin tagħhom;

I. billi skont il-FAO, l-Indiċi tal-Prezzijiet tal-Ikel laħaq rekord għoli fi Frar 2022; billi jiddikjara li l-fatturi li jikkawżaw l-inflazzjoni tal-ikel mhumiex limitati għall-kundizzjonijiet tal-għelejjel u għad-disponibbiltajiet tal-esportazzjoni, iżda spinta ferm akbar għall-inflazzjoni tal-prezzijiet tal-ikel tiġi minn setturi barra mill-produzzjoni tal-ikel, b'mod partikolari mis-setturi tal-enerġija, tal-fertilizzanti u tal-għalf;

J. billi l-Afrika għandha l-ogħla prevalenza ta' insigurtà alimentari b'60 fil-mija tal-popolazzjoni tal-Afrika (799 miljun persuna) affettwati minn insigurtà alimentari moderata jew serja fl-2020 (15);

K. billi l-Unjoni Ewropea għandha tagħti attenzjoni partikolari lill-pajjiżi li qed jiffaċċjaw il-karestija, aggravata minn diżastri naturali, bħall-Madagascar, li dan l-aħħar intlaqat minn ċikluni vjolenti u fejn tnejn minn kull ħames abitanti huma affettwati minn insigurtà alimentari qawwija, speċjalment fir-reġjun tan-Nofsinhar il-Kbir, fejn aktar minn 300 000 tifel u tifla qed ibatu minn malnutrizzjoni serja;

L. billi ħafna bdiewa fuq skala żgħira fil-pajjiżi li qed jiżviluppaw ma jistgħux jaċċessaw dieti tajbin għas-saħħa, nutrittivi u sostenibbli minħabba postijiet remoti, introjtu baxx, u nuqqas ta' aċċess għal sorsi ta' ikel differenti; billi l-evidenza turi li l-investimenti fis-settur tal-bdiewa żgħar u fl-istrutturi reġjonali jrendu l-aħjar redditi f'termini tat-tnaqqis tal-faqar u t-tkabbir, u konsegwentement tenfasizza l-ħtieġa li l-isforzi jiġu ffokati fuq it-tisħiħ tal-introjtu tal-bdiewa żgħar, u speċjalment tal-bdiewa żgħar nisa, u fuq it-tisħiħ tar-reżiljenza tal-komunitajiet;

M. billi d-dieti tajbin għas-saħħa ma kinux għal but ta' madwar 3 biljun ruħ fid-dinja fl-2020 u billi l-obeżità qed tiżdied b'mod qawwi fir-reġjuni kollha (16);

N. billi l-malnutrizzjoni hija kundizzjoni fiżjoloġika anormali kkawżata minn nutrizzjoni insuffiċjenti kif ukoll piż żejjed u obeżità; billi s-saħħa tan-nisa u tal-bniet hija marbuta mill-qrib mas-saħħa fiżika u mentali kif ukoll mal-istatus nutrizzjonali tat-tfal futuri tagħhom; billi n-nutrizzjoni insuffiċjenti fost in-nisa tqal u l-ommijiet iżżid ir-riskju ta' kumplikazzjonijiet waqt it-tqala, il-mortalità tal-ommijiet u n-nutrizzjoni insuffiċjenti u l-mortalità tat-tfal; billi hemm għadd kbir inaċċettabbli ta' tfal li għadhom affettwati mill-malnutrizzjoni: mit-tfal kollha li għandhom inqas minn ħames snin, 22 % għandhom nuqqas ta' żvilupp minħabba l-malnutrizzjoni kronika, 6,7 % huma affettwati minn irquqija żejda – forma ta' malnutrizzjoni akuta – u 5,7 % għandhom piż żejjed (17) u ċ-ċifri attwali ta' nuqqas ta' żvilupp u rquqija żejda huma mistennija li jkunu ogħla minħabba l-effetti tal-pandemija;

O. billi l-iżgurar ta' aċċess sikur u sigur għall-ilma huwa marbut mill-qrib mat-titjib tas-sigurtà alimentari u n-nutrizzjoni; billi l-iskarsezza tal-ilma taffettwa aktar minn 40 fil-mija tal-popolazzjoni globali b'aktar minn żewġ biljun persuna mingħajr aċċess dirett u sigur għall-ilma tax-xorb sikur madwar id-dinja skont l-aħħar Rapport Dinji tan-Nazzjonijiet Uniti dwar l-Iżvilupp tar-Riżorsi tal-Ilma (2021);

P. billi s-sopravivenza ta' aktar minn 10 % tal-popolazzjoni globali tiddependi mis-sajd u l-akkwakultura (18), u billi, skont in-NU, aktar minn 3 biljun persuna jiddependu mill-oċeani għas-sorsi ewlenin ta' proteina tagħhom primarjament mill-ħut u mill-frott tal-baħar; billi s-sajd fuq skala żgħira jammonta għal aktar minn 90 % tas-sajjieda għall-qbid u tal-ħaddiema fis-sajd tad-dinja;

Q. billi s-sistemi tas-saħħa li mhumiex reżiljenti u b'saħħithom ħafna qed jiġu sfidati mit-tfaċċar regolari ta' epidemiji, b'mod partikolari fil-kapaċità tagħhom li jiżguraw il-kontinwità tal-aktar kura bażika; billi matul dawn l-aħħar sentejn, ir-riżorsi tas-sistemi tas-saħħa ġew iddevjati minn firxa ta' funzjonijiet importanti fuq livell nutrittiv u servizzi tas-saħħa essenzjali relatati man-nutrizzjoni insuffiċjenti — inklużi l-kura qabel it-twelid, is-supplimentazzjoni tal-mikronutrijenti, u l-prevenzjoni u t-trattament tad-dijarea, l-infezzjonijiet u l-malnutrizzjoni akuta tat-tfulija — lejn il-ġlieda kontra l-COVID-19 u billi s-servizzi ta' trattament u ta' prevenzjoni għal nutrizzjoni insuffiċjenti għadhom integrati b'mod insuffiċjenti fil-pakketti ta' kura essenzjali tas-sistemi tas-saħħa nazzjonali, u l-aċċess ekwu għas-servizzi tal-kura għadu insuffiċjenti;

R. billi l-faqar kroniku, il-livelli għoljin u persistenti ta' inugwaljanza u s-sistemi tal-ikel mhux sostenibbli flimkien ma' diżastri naturali aktar frekwenti, marbuta b'mod partikolari mat-tibdil fil-klima, huma l-kawżi sottostanti tal-insigurtà alimentari u l-malnutrizzjoni;

S. billi skont is-Sitt Rapport tal-IPCC tal-2022, it-tibdil fil-klima, inklużi ż-żidiet fil-frekwenza u l-intensità tal-avvenimenti estremi, inaqqas s-sigurtà alimentari u tal-ilma, inaqqas r-rendiment tal-għelejjel, jimmodifika l-mergħat u l-mogħdijiet ta' transumanza, u jnaqqas il-valur nutrittiv tal-ikel, u b'hekk ifixkel l-isforzi biex jintlaħqu l-Aġenda 2030 u l-Għanijiet ta' Żvilupp Sostenibbli tagħha;

T. billi t-tibdil fil-klima jkompli jesponi lin-nisa għal riskji u vulnerabbiltajiet; billi t-tibdil fil-klima jaggrava l-isfidi eżistenti, bħal telf f'daqqa tal-produzzjoni tal-ikel u tal-aċċess għall-ikel, u vulnerabbiltajiet sottostanti, inkluż l-aggravar tal-faqar u l-insigurtà alimentari, u b'hekk il-komunitajiet jiġu mġiegħla jiffaċċjaw kriżijiet aggravanti; billi t-tnaqqis fid-diversità tad-dieta żied il-malnutrizzjoni f'ħafna komunitajiet bħala konsegwenza, speċjalment għall-popli indiġeni, il-bdiewa fuq skala żgħira u l-familji b'introjtu baxx, bit-tfal, l-anzjani u n-nisa tqal partikolarment ikkonċernati;

U. billi l-FAO tistma li ntilfet madwar 75 % tad-diversità ġenetika tal-pjanti madwar id-dinja; billi l-erożjoni ġenetika fuq skala kbira żżid il-vulnerabilità tagħna għat-tibdil fil-klima u għall-feġġ ta' pesti u mard ġodda;

V. billi l-bijodiversità u s-servizzi assoċjati tagħha – id-dakkir, il-predaturi tal-pesti, iż-żieda fir-reżiljenza tal-agroekosistemi għall-erożjoni, in-nixfiet u l-għargħar, il-formazzjoni tal-ħamrija u l-assorbiment tal-karbonju – huma essenzjali biex tiġi pprovduta produzzjoni sostenibbli tal-ikel;

W. billi l-bini tar-reżiljenza tal-bijodiversità u l-appoġġ għall-integrità tal-ekosistema jistgħu jġibu benefiċċji għan-nies, inklużi l-għajxien, is-saħħa tal-bniedem u l-benesseri u l-provvista tal-ikel;

X. billi l-għadd ta' persuni li jinsabu fil-bżonn ta' assistenza urġenti tal-ikel, in-nutrizzjoni u l-għajxien qed jiżdied (19); billi l-ixprunaturi ewlenin tal-insigurtà alimentari u n-nutrizzjoni, li qed jiddeterjoraw, huma l-kunflitt, it-tibdil fil-klima u l-avvenimenti estremi tat-temp, id-degradazzjoni ambjentali, iż-żieda fil-prezzijiet tal-enerġija, l-aċċess limitat għall-ilma, ix-xokkijiet ekonomiċi, il-faqar kroniku u l-livelli għoljin u persistenti ta' inugwaljanza, inkluża l-inugwaljanza bejn il-ġeneri, in-nuqqas ta' aċċess għal servizzi soċjali u tas-saħħa bażiċi, iż-żieda globali tal-popolazzjoni, u l-governanza falluta, li konsegwentement jistgħu jwasslu għall-ħtieġa ta' migrazzjoni;

Y. billi l-kunflitti jfixklu l-aċċess għall-ikel u għas-servizzi soċjali bażiċi, li jaffettwaw is-saħħa stabbli, inklużi s-servizzi tan-nutrizzjoni, l-ilma, is-sanità u l-iġjene u jagħmlu ħsara lir-riżorsi naturali, lill-infrastruttura, lill-mezzi tal-produzzjoni u lill-bhejjem; billi l-insigurtà alimentari tista' tkun sors ta' kunflitt fost il-komunitajiet affettwati, u b'hekk taggrava l-isfidi u t-tensjonijiet eżistenti marbuta mal-iskarsezza tar-riżorsi;

Z. billi l-COVID-19 wasslet għat-tfixkil tal-ktajjen tal-valur mill-produzzjoni u t-trasport, għall-ħżin u l-bejgħ tal-ikel, u r-restrizzjonijiet fuq il-moviment naqqsu l-aċċess għas-swieq għall-bdiewa u l-konsumaturi, filwaqt li komplew ixekklu l-aċċess ekwu għal ikel u nutrizzjoni adegwati għal kulħadd u jesponu n-nuqqas ta' reżiljenza ta' sistemi tal-ikel ibbażati fuq l-importazzjoni u l-importanza ta' sistemi agroalimentari sostenibbli;

AA. billi l-COVID-19 wasslet għal żieda fil-faqar fin-nuqqas ta' protezzjoni soċjali bażika universali; billi r-restrizzjonijiet ħallew impatt fuq l-attivitajiet ekonomiċi ta' kuljum li ħafna familji jiddependu minnhom, u dan wassal għal diffikultajiet fl-aċċess għal ikel tajjeb għas-saħħa u nutrittiv, jew fil-kopertura tal-ħtiġijiet tas-saħħa; billi l-aċċess għal kura tas-saħħa ta' kwalità huwa limitat ħafna f'diversi pajjiżi li qed jiżviluppaw speċjalment għall-persuni l-aktar vulnerabbli u emarġinati;

AB. billi sistemi tal-ikel inklużivi, effiċjenti, reżiljenti u sostenibbli huma kruċjali biex tintlaħaq l-Aġenda 2030 u l-Għanijiet ta' Żvilupp Sostenibbli tagħha; billi l-pandemija tal-COVID-19 kixfet dgħufijiet fis-sistemi tal-ikel globali, filwaqt li aggravat l-inugwaljanzi u kienet ta' theddida għall-ħajja u l-għajxien ta' dawk li huma l-aktar vulnerabbli; billi d-Deċennju ta' Azzjoni tan-NU jitlob li jiġu aċċellerati soluzzjonijiet li jwasslu għal tibdil fundamentali biex jiġu indirizzati l-isfidi globali għan-nies u għall-pjaneta, mill-faqar u l-ġeneru għat-tibdil fil-klima, mill-inugwaljanza għall-eliminazzjoni tad-distakk finanzjarju;

AC. billi n-nutrizzjoni hija kwistjoni importanti li tirfed u tixpruna l-ilħuq ta' mill-inqas 12 mis-17-il SDG u hija marbuta b'mod inseparabbli ma' kwistjonijiet ewlenin oħra ta' żvilupp sostenibbli, jew minħabba li tiddependi minnhom (jiġifieri l-ilma, is-sanità u l-iġjene, u l-agrikoltura), jew minħabba li tippermettihom (jiġifieri s-saħħa, l-impjiegi), jew għaż-żewġ raġunijiet (jiġifieri l-ugwaljanza bejn il-ġeneri, u l-edukazzjoni);

AD. billi l-Ftehim ta' Marrakech tal-1994 u b'mod partikolari l-Ftehim tal-Organizzazzjoni Dinjija tal-Kummerċ (WTO) dwar l-Agrikoltura kkontribwew għall-ispeċjalizzazzjoni tar-reġjuni agrikoli; billi din l-ispeċjalizzazzjoni wasslet għal reġjuni b'livelli għoljin ta' esportazzjonijiet u oħrajn li huma kważi kompletament dipendenti mill-importazzjonijiet: billi din is-sitwazzjoni mhijiex reżiljenti għall-kriżijiet, bħall-gwerer, u hija wieħed mill-fatturi li kkontribwew għall-instabbiltà globali attwali tal-ikel;

AE. billi dipendenza għolja mill-importazzjonijiet tal-ikel tesponi b'mod qawwi lill-popolazzjonijiet għall-volatilitajiet tas-suq globali, speċjalment lill-persuni li jonfqu sehem importanti mill-introjtu tagħhom fuq il-ħtiġijiet tal-ikel ta' kuljum;

AF. billi l-instabbiltà tas-swieq internazzjonali twassal għal insigurtà alimentari f'pajjiżi li ma għandhomx politiki agrikoli b'saħħithom, peress li perjodi ta' prezzijiet baxxi għandhom impatt negattiv fuq il-kapaċitajiet tal-produzzjoni u jwasslu għal żieda fl-importazzjonijiet, u dan jagħmel lill-popolazzjonijiet urbani vulnerabbli meta l-prezzijiet globali jkunu qed jogħlew b'mod qawwi;

AG. billi l-politiki agrikoli huma l-politiki makroekonomiċi primarji u, minħabba nuqqas ta' protezzjoni mill-volatilità estrema tal-prezzijiet globali, il-ħsara kkawżata mill-inflazzjoni hija devastanti għall-ekonomiji emerġenti;

AH. billi s-sovranità tal-ikel hija d-dritt tan-nies u tal-pajjiżi li jiddefinixxu l-politiki agrikoli u alimentari tagħhom stess; billi dan il-kunċett għandu l-għan li jippermetti lil kull pajjiż jitma' l-popolazzjoni tiegħu stess u li jkun awtosuffiċjenti u awtonomu; billi l-intenzjoni tal-Istrateġija “Mill-Għalqa sal-Platt” li titnaqqas id-dipendenza tal-bdiewa mill-produzzjoni esterna hija konformi ma' din id-definizzjoni;

AI. billi l-Patt Ekoloġiku Ewropew u l-Istrateġija “Mill-Għalqa sal-Platt” jadottaw approċċi olistiċi dwar l-agrikoltura mhux biss għall-prevenzjoni ta' kriżi klimatika u tal-bijodiversità fl-Ewropa, iżda wkoll għall-iżgurar tas-sigurtà alimentari u t-titjib tan-nutrizzjoni u tas-saħħa pubblika; billi dan għandu jservi bħala mudell għall-investimenti fl-ambitu tal-mandat tal-finanzjament għall-iżvilupp, bil-għan li jiġu sfruttati r-reżiljenza u l-awtosuffiċjenza alimentari tal-pajjiżi li qed jiżviluppaw;

AJ. billi l-Istrateġija “Mill-Għalqa sal-Platt” għandha l-għan li tnaqqas l-użu tal-inputs tal-azjendi agrikoli u b'mod partikolari li tnaqqas l-użu ġenerali tal-pestiċidi kimiċi b'50 %, tal-pestiċidi l-aktar perikolużi b'50 %, u tal-fertilizzanti b'mill-inqas 20 % sal-2030;

AK. billi n-nutrizzjoni hija investiment importanti peress li nutrizzjoni tajba matul l-ewwel elf jum tal-ħajja tat-tfal hija kruċjali biex jinkiseb il-potenzjal fiżiku, intellettwali u uman sħiħ; billi l-ġuħ u l-malnutrizzjoni jaffettwaw b'mod negattiv il-kapaċitajiet tat-tfal li jitgħallmu u jinfluwenzawhom biex jieqfu mill-iskola, jirrappreżentaw piż tul il-ħajja għall-individwi u s-soċjetajiet u għandhom impatt negattiv fuq l-iżvilupp ekonomiku nazzjonali u tal-bniedem; billi nutrizzjoni tajba hija għalhekk il-ġebla tax-xewka tal-prosperità għas-soċjetajiet;

AL. billi fl-eqqel tal-pandemija tal-COVID-19, l-għeluq tal-iskejjel ħalla 370 miljun tifel u tifla mingħajr aċċess għal ikla sigura fl-iskola, spiss l-uniku platt sħun tagħhom ta' kuljum, filwaqt li l-programmi tal-ikliet fl-iskejjel huma element importanti biex jiġu miġġielda l-ġuħ fost it-tfal u diversi forom ta' malnutrizzjoni; billi, min-naħa l-oħra, in-nuqqas ta’ sigurtà alimentari jfixkel il-funzjonament tas-soċjetà, inkluża l-kapaċità tal-familji li jibagħtu lit-tfal tagħhom l-iskola u billi żżid l-istress fuq il-familji, tista' tkun xprunatur ta' vjolenza domestika u bbażata fuq il-ġeneru; billi għal kull dollaru investit f'interventi ta' nutrizzjoni, jistgħu jiġu ġġenerati 16-il dollaru bħala redditu;

AM. billi bħal f'oqsma oħra ta' għajnuna umanitarja u għall-iżvilupp, il-ħtiġijiet li qed jiżdiedu mhumiex ikkumpensati minn riżorsi adegwati, u dan iwassal għal distakk fil-finanzjament li qed jiżdied b'rata mgħaġġla, li jirrikjedi approċċi aktar intelliġenti u aktar sistemiċi, trasformazzjoni sistemika fid-direzzjoni ta' sistemi tal-ikel soċjalment ġusti billi s-sistemi tal-ikel attwali tagħna jaggravaw l-inugwaljanzi soċjoekonomiċi u tal-ġeneru li qed jipprevjenu l-aċċess għal nutrizzjoni tajba għas-saħħa, ġusta u sostenibbli;

AN. billi n-nisa jaqdu rwoli ewlenin biex jitimgħu lid-dinja bħala bdiewa, persuni li jindukraw u produtturi – jipproduċu 60 – 80 % tal-ikel f'pajjiżi li qed jiżviluppaw – iżda għandhom aċċess mhux ugwali għall-ikel u għar-riżorsi, is-servizzi u l-assi li jżidu r-rendimenti u l-introjtu tagħhom; billi n-nisa huma responsabbli għal 75 % tax-xogħol domestiku u fil-qasam tal-kura mhux imħallas, u n-nisa fil-komunitajiet rurali u fil-pajjiżi b'introjtu baxx iqattgħu sa 14-il siegħa kuljum fuq ix-xogħol fil-qasam tal-kura;

AO. billi l-inugwaljanza bejn il-ġeneri tinfluwenza d-distribuzzjoni tax-xogħol u twassal għal piż tax-xogħol fil-qasam tal-kura sproporzjonat u mhux imħallas fuq in-nisa u l-bniet;

AP. billi huwa meħtieġ li tiġi żgurata l-protezzjoni tad-drittijiet tan-nisa u tal-bniet fil-livelli kollha u jiġi pprovdut spazju għalihom fil-proċessi tat-teħid tad-deċiżjonijiet; billi n-nisa u l-bniet huma l-aktar affettwati mit-tibdil fil-klima u mid-diżastri, u dan iwassal għal aktar vulnerabbiltà minħabba r-riskji aggravanti;

AQ. billi l-inugwaljanzi bejn il-ġeneri għandhom impatt dirett fuq in-nutrizzjoni u t-tiswir tad-dinamika tal-ikel fil-familja u fil-komunità b'modi li jaffettwaw il-produzzjoni tan-nisa u tal-bniet ta' ikel, kura, u servizzi tas-saħħa u tas-sanità għalihom infushom, l-aċċess għalihom, u l-kapaċità li jkollhom il-mezzi finanzjarji għalihom u jipprovduhom; u jistgħu jpoġġuhom f'riskju ta' żieda fil-vjolenza abbażi tal-ġeneru u vjolenza minn sieħeb intimu;

AR. billi t-tnaqqis tad-differenza bejn il-ġeneri fost il-bdiewa nisa u rġiel jista' jżid il-produzzjoni agrikola bi 2,5 % sa 4 % fl-ifqar reġjuni u jnaqqas il-ġuħ globali bi 17 %;

AS. billi n-nisa jikkostitwixxu 43 % tal-forza tax-xogħol agrikola fil-pajjiżi sħab, b'dan il-perċentwal jiżdied għal 50 % jew aktar f'xi pajjiżi tal-Asja u tal-Afrika sub-Saħarjana, filwaqt li n-nisa jirrappreżentaw biss inqas minn 20 % tal-bdiewa li għandhom artijiet agrikoli;

AT. billi hemm 608 miljun azjenda agrikola tal-familja madwar id-dinja, li jokkupaw bejn 70 u 80 fil-mija tal-art agrikola tad-dinja, li jirrappreżentaw aktar minn 90 fil-mija tal-azjendi agrikoli kollha fuq livell globali, u li jipproduċu madwar 80 fil-mija tal-ikel tad-dinja f'termini ta' valur;

AU. billi terz tal-ikel prodott fuq livell globali jintilef jew jinħela; billi ż-żieda fl-isforzi biex jitnaqqsu t-telf u l-ħela tal-ikel bl-implimentazzjoni tal-ekonomija ċirkolari fis-sistemi tal-produzzjoni agrikola ħalli jiżdiedu s-sostenibbiltà u l-effiċjenza fir-riżorsi tal-produzzjoni agrikola huma kruċjali biex jiġu indirizzati l-insigurtà alimentari, il-malnutrizzjoni u l-protezzjoni tal-bijodiversità madwar id-dinja;

AV. billi l-indirizzar tas-sigurtà alimentari u n-nutrizzjoni jirrikjedi mhux biss aktar finanzjament iżda wkoll enfasi u sforzi politiċi deċiżivi;

AW. billi ġew stabbiliti għadd ta' proġetti innovattivi minn xi pajjiżi terzi, bħall-inizjattiva Afrikana “Great Green Wall”, li tippromwovi proġetti agroekoloġiċi;

AX. billi l-Kumitat dwar is-Sigurtà Alimentari Dinjija huwa l-pjattaforma internazzjonali u intergovernattiva inklużiva ewlenija għall-partijiet ikkonċernati kollha biex jikkooperaw lejn l-għan komuni li jiġu żgurati s-sigurtà alimentari u n-nutrizzjoni għal kulħadd;

AY. billi fl-20 ta' Diċembru 2017, l-Assemblea Ġenerali tan-Nazzjonijiet Uniti adottat proġett li permezz tiegħu ddikjarat l-2019-2028 bħala d-Deċennju tan-Nazzjonijiet Uniti tal-Biedja mill-Familji;

AZ. billi d-drittijiet tal-bdiewa kienu stabbiliti fit-Trattat Internazzjonali tal-FAO dwar ir-Riżorsi Ġenetiċi tal-Pjanti għall-Ikel u l-Agrikoltura fl-2004, iżda r-regoli tal-Proprjetà Intellettwali spiss kienu f'kunflitt magħhom, u poġġew f'riskju s-sistemi taż-żrieragħ lokali, tradizzjonali u indiġeni;

BA. billi rwol attiv tal-UE fl-indirizzar tal-insigurtà alimentari huwa essenzjali, sa fejn jipprovdi kważi nofs l-assistenza uffiċjali globali għall-iżvilupp (ODA);

Is-sigurtà alimentari u n-nutrizzjoni fil-qalba tal-irkupru ta' wara l-COVID-19

1. Jinsab allarmat mill-fatt li m'aħniex fit-triq it-tajba u huwa ferm improbabbli li nilħqu l-miri tan-nutrizzjoni sal-2025 jew li neqirdu l-ġuħ sal-2030, li hija l-ambizzjoni mill-SDG2 “Żero Ġuħ”; ifakkar li l-ġuħ u l-insigurtà alimentari qed jerġgħu jiżdiedu madwar id-dinja; jinnota bi tħassib li madwar 660 miljun persuna jistgħu jkomplu jiffaċċjaw il-ġuħ sal-2030, anke minħabba l-konsegwenzi tal-pandemija tal-COVID-19; ifakkar li hemm bżonn ta' azzjonijiet kuraġġużi, speċjalment fir-rigward tal-inugwaljanzi fl-aċċess għall-ikel, biex jiġi aċċellerat il-progress lejn l-objettiv ta' Żero Ġuħ; ifakkar li t-tmiem tal-malnutrizzjoni fil-forom kollha tagħha u l-SDG 2 għandhom jitqiesu bħala prijoritajiet fil-politiki kollha, b'attenzjoni partikolari għall-persuni fl-aktar sitwazzjonijiet vulnerabbli;

2. Jissottolinja li s-sistemi tal-ikel għandhom rwol ewlieni x'jaqdu fit-tmiem tal-faqar u fl-ilħuq tal-SDG 1, filwaqt li jindirizzaw ukoll il-malnutrizzjoni u l-koeżistenza ta' nutrizzjoni żejda u nutrizzjoni insuffiċjenti, li se jkunu kruċjali biex jintlaħqu l-objettivi tas-saħħa fl-SDG 3; jissottolinja li se jkun impossibbli li r-riżorsi tal-ilma jiġu ġestiti b'mod sostenibbli biex tintlaħaq l-SDG 6 mingħajr ma l-agrikoltura jkollha rwol ċentrali u li l-ġestjoni sostenibbli tas-sajd hija fundamentali għall-konservazzjoni u l-użu sostenibbli tal-oċeani u l-ibħra u għall-ilħuq tal-SDG 14; ifakkar konsegwentement, li s-sistemi tal-ikel iridu jirriflettu wkoll b'mod aktar wiesa' l-impenji tagħna dwar il-konsum u l-produzzjoni sostenibbli fl-SDG 12, l-adattament għat-tibdil fil-klima u l-mitigazzjoni tiegħu fl-SDG 13, u l-protezzjoni, ir-restawr u l-ġestjoni sostenibbli tal-ekosistemi terrestri fl-SDG 15;

3. Ifakkar fir-rwol kritiku tas-sajd fuq skala żgħira fis-sigurtà alimentari u n-nutrizzjoni; jisħaq li l-ftehimiet ta' sħubija dwar is-sajd sostenibbli jridu jkunu konformi mal-aħjar parir xjentifiku disponibbli u la jridu jikkompromettu s-sigurtà alimentari lokali u lanqas jheddu s-sajd fuq skala żgħira fil-pajjiżi mhux tal-UE billi jpoġġuhom f'kompetizzjoni diretta mal-bastimenti tal-UE; jitlob li l-ftehimiet jiġu allinjati mal-Aġenda 2030 għall-Iżvilupp Sostenibbli u mal-obbligi ambjentali tal-UE u mal-objettivi tal-Politika Komuni tas-Sajd billi jiżdiedu l-appoġġ settorjali u d-dispożizzjonijiet ta' sostenibbiltà dwar il-bilanċi favorevoli, il-qbid skartat u l-approċċ ta' prekawzjoni;

4. Jissottolinja li l-pandemija tal-COVID-19 bil-kriżi ekonomika u l-għeluq tal-fruntieri li ġabet magħha u l-kunflitt attwali fl-Ukrajna esponew il-vulnerabbiltajiet tas-sistema globali tal-ikel; jisħaq u jfakkar lill-Kummissjoni Ewropea u lill-Istati Membri dwar l-importanza tal-ħolqien ta' rabtiet aktar b'saħħithom bejn il-politiki fuq terminu qasir, medju u twil biex tiġi żgurata l-inklużività tal-pjanijiet ta' rkupru mill-COVID-19 filwaqt li tingħata attenzjoni speċjali wkoll lill-gruppi l-aktar vulnerabbli, bħat-tfal, iż-żgħażagħ, in-nisa, l-anzjani, u l-popli indiġeni;

5. Iħeġġeġ lill-UE tissalvagwardja d-dritt għall-ikel ta' pajjiżi li qed jiżviluppaw u l-awtosuffiċjenza, bħala mezz biex jinkisbu s-sigurtà nutrittiva, it-tnaqqis tal-faqar u ktajjen ta' provvista globali inklużivi, sostenibbli u ġusti u sistemi alimentari aktar sostenibbli; kif ukoll tappoġġja lis-swieq lokali u reġjonali, tagħti attenzjoni partikolari lin-nisa u lill-biedja mill-familji, bil-għan li tiżgura l-provvista ta' ikel bi prezz raġonevoli u aċċessibbli u xbieki ta' sikurezza soċjali aktar b'saħħithom biex jiġi żgurat li dawk l-aktar vulnerabbli jibqa' jkollhom aċċess għall-ikel anke f'sitwazzjonijiet ta' emerġenza jew ta' kriżi;

6. Ifakkar li l-Ukrajna u r-Russja huma atturi importanti fis-suq globali tal-esportazzjoni tal-ikel; konsegwentement, għal għadd ta' pajjiżi b'livelli għoljin ta' ġuħ, l-Ukrajna u r-Russja għandhom impatt kbir wisq, peress li jimportaw sehem sinifikanti tal-qamħ tagħhom mill-Ukrajna jew mir-Russja;

7. Jissottolinja li l-gvernijiet għandhom, f'dan il-kuntest, jevitaw il-projbizzjonijiet fuq l-esportazzjoni u jidentifikaw miżuri biex jappoġġjaw ir-ristrutturar tas-swieq agrikoli u r-regolamentazzjoni tagħhom billi jżidu t-trasparenza tagħhom u jistabbilixxu regoli ġodda biex jipprevjenu li l-ispekulazzjoni finanzjarja eċċessiva żżid il-volatilità tal-prezzijiet tal-ikel, li speċjalment f'kuntest ta' gwerra, jista' jgħolli b'mod artifiċjali l-prezzijiet bl-ingrossa u jwassal għall-volatilità tas-suq u jaffettwa b'mod partikolari lill-pajjiżi li qed jiżviluppaw u lill-popolazzjonijiet l-aktar vulnerabbli;

8. Jiddeplora bil-qawwa l-ispekulazzjoni finanzjarja fuq il-komoditajiet agrikoli u alimentari, u jistieden lill-Kummissjoni tressaq b'mod urġenti proposti biex tintemm din l-ispekulazzjoni speċjalment fil-kuntest tal-gwerra, ħalli tiġi żgurata l-istabbiltà tas-suq u tal-produzzjoni agrikola; ifakkar f'dan ir-rigward li l-instabbiltà strutturali tas-swieq agrikoli internazzjonali hija ta' theddida għas-sigurtà alimentari globali u għall-istabbiltà politika f'ħafna pajjiżi li qed jiżviluppaw; jistieden lill-Kummissjoni u lill-Istati Membri jappoġġjaw ir-regoli internazzjonali li għandhom l-għan li jwaqqfu l-ispekulazzjoni finanzjarja tal-komoditajiet agrikoli u alimentari u l-prattiki spekulattivi;

9. Ifakkar li d-dritt għall-ikel huwa dritt tal-bniedem; jappella għal azzjonijiet komprensivi u b'saħħithom tal-UE biex jakkumpanjaw it-twettiq sħiħ u progressiv ta' dan id-dritt bħala mezz biex tinkiseb is-sigurtà alimentari għal kulħadd; jinsab imħasseb ħafna dwar iż-żieda qawwija fl-insigurtà alimentari f'dawn l-aħħar ftit snin;

10. Jenfasizza li l-kriżi tal-enerġija u l-avvenimenti klimatiċi avversi qabel il-gwerra fl-Ukrajna wasslu għal żieda qawwija fil-prezzijiet tal-komoditajiet agrikoli fis-suq globali u jitlob, f'dan il-kuntest, assistenza alimentari akbar u aktar effiċjenti fi sforz biex ikun hemm rabta aħjar bejn l-għajnuna urġenti u s-soluzzjonijiet fit-tul; jistieden, b'mod partikolari, lill-Kummissjoni Ewropea u lill-Istati Membri tal-UE jżidu l-kontribuzzjonijiet tagħhom għall-Programm Dinji tal-Ikel u għal azzjonijiet immirati lejn it-trasformazzjoni tas-sistemi tal-ikel tagħna permezz tal-appoġġ għad-diversità u l-kwalità tal-produzzjoni u tal-ipproċessar agrikoli fil-pajjiżi sħab u miżuri biex jiġu indirizzati l-faqar strutturali u inugwaljanzi persistenti bħala kawżi sottostanti ta' insigurtà alimentari;

11. Jinnota bi tħassib li l-invażjoni Russa tal-Ukrajna se jkollha impatti enormi fis-sens usa' li se jkomplu jaggravaw l-insigurtà alimentari eżistenti u l-impatti tal-pandemija tal-COVID-19; jinnota bi tħassib saħansitra akbar li l-Ukrajna hija produttur ewlieni tal-oġġetti tal-ikel bażiċi bħall-qamħ, il-qamħirrum u ż-żjut veġetali; jistieden lill-Kummissjoni tiżviluppa miżuri estensivi għas-sigurtà alimentari u timplimentahom fuq terminu qasir, medju u twil; ifakkar li l-UE jeħtiġilha tiżgura li d-dritt għall-ikel għal kulħadd ma jkunx komodità tas-suq; ifakkar li l-karestiji huma wħud mill-konsegwenzi potenzjali li jeħtieġ li jitqiesu serjament bħala riżultati tal-gwerra jekk il-mexxejja globali ma jieħdux kontromiżuri;

12. Jissottolinja li l-gwerra tal-Ukrajna turi kemm il-pajjiżi b'introjtu baxx jiddependu mis-suq dinji għall-provvisti bażiċi tal-ikel tagħhom, u jibbażaw is-sigurtà alimentari tagħhom fuq għadd żgħir ta' pajjiżi esportaturi tal-ħbub li jagħmel lil dawn il-pajjiżi estremament vulnerabbli għat-tfixkil fis-suq u għaż-żidiet fil-prezzijiet; ifakkar li biex jitimgħu lin-nies tagħhom, 14-il pajjiż b'introjtu baxx jew medju baxx jimportaw aktar minn 50 fil-mija tal-qamħ tagħhom mir-Russja u mill-Ukrajna, li xi wħud minnhom diġà qed jiffaċċjaw kundizzjonijiet simili għall-karestija;

13. Jissottolinja li sabiex jassorbu x-xokkijiet ikkawżati mill-kunflitti u jibqgħu reżiljenti, il-pajjiżi li jiddependu mill-importazzjonijiet tal-ikel mill-Ukrajna u mill-Federazzjoni Russa għandhom jiddiversifikaw is-sorsi tal-provvisti tal-ikel tagħhom billi jiddependu minn pajjiżi esportaturi oħra, mill-istokkijiet tal-ikel eżistenti jew billi jsaħħu d-diversità tal-bażijiet tal-produzzjoni domestika tagħhom;

14. Jistieden lill-UE u lill-Istati Membri tagħha jkopru minnufih id-distakk fil-finanzjament fl-appelli Umanitarji tan-NU għall-Afrika tal-Lvant u l-Lvant Nofsani tal-2022, minħabba li l-appoġġ għal dawn iż-żewġ reġjuni bħalissa huwa 99 % mhux iffinanzjat biżżejjed; ifakkar li d-WFP diġà kellu jnaqqas ir-razzjonijiet għar-refuġjati u għal popolazzjonijiet vulnerabbli oħra madwar l-Afrika tal-Lvant u l-Lvant Nofsani minħabba nuqqas ta' finanzjament, żieda fil-prezzijiet u offerta mnaqqsa ta' komoditajiet fis-swieq, anke minħabba l-gwerra fl-Ukrajna;

15. Jenfasizza li l-ipprogrammar tal-ikel u n-nutrizzjoni ffinanzjat b'mod ambizzjuż għandu jkun fil-qalba tal-pjanijiet ta' rkupru ta' wara l-pandemija;

16. Iħeġġeġ lill-UE biex tagħti prijorità lill-ikel u lill-agrikoltura sostenibbli fl-ipprogrammar internazzjonali tagħha għall-iżvilupp u tiżgura l-aċċess għall-finanzjament għall-komunitajiet u l-organizzazzjonijiet lokali; jistieden lill-UE tinvesti f'miżuri u f'interventi fi sħubijiet ma' pajjiżi li qed jiżviluppaw li jagħtu aċċess għal ikel divers, bi prezz raġonevoli, sikur, sostenibbli u nutrittiv biżżejjed minħabba li l-investiment fl-ikel u n-nutrizzjoni huwa element ewlieni fil-bini tal-kapital uman kif ukoll fil-kompetittività u fl-ilħuq tal-SDGs;

17. Jenfasizza l-ħtieġa li l-politiki jkunu mmexxija mill-pajjiżi, ibbażati fuq il-ħtiġijiet u adattati għall-kuntest peress li s-sistemi tal-ikel huma diversi ħafna; ifakkar li għandha tingħata prijorità lill-produzzjoni lokali tal-ikel permezz tal-finanzjament tal-bdiewa żgħar, il-protezzjoni tad-drittijiet tal-bniedem, it-tisħiħ tas-sistemi agrikoli tal-familja, il-kooperattivi, u l-ktajjen tal-provvista reġjonali;

18. Jirrimarka li l-bdiewa żgħar huma l-produtturi ewlenin tal-ikel fil-pajjiżi li qed jiżviluppaw, u għandhom rwol ewlieni fis-sigurtà alimentari u n-nutrizzjoni ta' dawn il-pajjiżi; jistieden lill-UE tappoġġja b'mod speċifiku lill-biedja fuq skala żgħira, lill-biedja mill-familji u lill-kooperattivi fl-assistenza tagħha għall-iżvilupp, u ssaħħaħ il-pożizzjoni tagħhom, filwaqt li tiffoka wkoll fuq ix-xogħol deċenti; jisħaq li t-tisħiħ tal-produzzjoni agrikola tal-bdiewa żgħar jissarraf f'aktar ikel fis-suq globali, li jwassal għal prezzijiet tal-ikel aktar baxxi u dieti aħjar;

19. Ifakkar li t-tradizzjonijiet tal-biedja lokali kkomplementati minn teknoloġija moderna jistgħu jtejbu l-produzzjoni tal-ikel tajjeb għas-saħħa u nutrittiv; iqis li l-pajjiżi li qed jiżviluppaw għandhom ikunu jistgħu jipproteġu l-politiki agrikoli pubbliċi tagħhom;

20. Jisħaq li l-produzzjoni lokali tal-ikel u l-konsum lokali li jappoġġjaw il-biedja fuq skala żgħira u jiggarantixxu prezzijiet ġusti għall-produtturi u għall-konsumaturi, inaqqsu d-dipendenza tal-pajjiżi mill-importazzjonijiet u l-vulnerabbiltà tagħhom għall-fluttwazzjonijiet internazzjonali tal-prezzijiet;

21. Jenfasizza li l-investimenti strateġiċi fi prattiki agrikoli sostenibbli jista' jkollhom rwol ewlieni fl-iżgurar ta' sistemi agroalimentari aktar reżiljenti u sostenibbli; jinsisti li l-investimenti tal-UE huma konformi mal-Aġenda 2030, mal-Ftehim ta' Pariġi dwar il-Klima u mal-Konvenzjoni dwar id-Diversità Bijoloġika; jilqa' u jħeġġeġ l-investimenti tal-UE fi sħubija ma' pajjiżi li qed jiżviluppaw fl-agroekoloġija, l-agroforestrija u d-diversifikazzjoni tal-għelejjel u jtenni li l-investiment appoġġjat mill-UE fl-agrikoltura, fil-forestrija jew fis-sajd jew f'impriżi li għandhom impatt fuq il-ħamrija, fuq l-artijiet bil-ħaxix, fuq il-foresti, fuq l-ilma jew fuq il-baħar, jeħtieġ li jkun konformi, fost l-oħrajn, mal-Linji Gwida Volontarji tal-FAO/CFS dwar il-governanza responsabbli tal-pussess tal-art, is-sajd u l-foresti fil-kuntest tas-sigurtà alimentari nazzjonali (VGGTs) u mal-Prinċipji tal-FAO/CFS għal Investiment Responsabbli fis-Sistemi tal-Agrikoltura u tal-Ikel; jappoġġja l-finanzjament Ewropew għall-produtturi u n-negozji agroalimentari sabiex ikunu jistgħu jagħmlu l-investimenti meħtieġa biex iġibuhom konformi mar-rekwiżiti tal-Analiżi tal-Perikli u l-Punt Kritiku ta' Kontroll, billi jimplimentaw miżuri biex jeliminaw kwalunkwe riskju potenzjali għas-sigurtà alimentari;

22. Jisħaq li ktajjen tal-provvista qosra għandhom potenzjal ewlieni biex jindirizzaw in-nuqqasijiet attwali fis-sistema tal-ikel u jfakkar li l-agrikoltura li ma tagħmilx ħsara lill-klima tinvolvi fost l-oħrajn it-tnaqqis tad-dipendenza fuq l-enerġija mill-fjuwils fossili, inkluż it-tnaqqis fl-użu ta' pestiċidi u fertilizzanti kimiċi;

23. Jilqa' l-inizjattivi kollha biex jiġu implimentati jew imsaħħa l-politiki agrikoli fil-livell nazzjonali jew reġjonali, li għandhom l-għan li jiżguraw awtosuffiċjenza akbar tal-ikel u jinkoraġġixxi t-tranżizzjoni tal-pajjiżi li qed jiżviluppaw lejn awtosuffiċjenza akbar, filwaqt li jagħti r-responsabbiltà, is-sjieda u l-indipendenza lill-bdiewa fil-ħolqien ta' sistemi agroalimentari sostenibbli u sistemi ta' produzzjoni aktar awtosuffiċjenti; jitlob li ssir enfasi fuq l-isforzi fil-qasam tal-agrikoltura biex jiġi ssalvagwardjat id-dritt tal-pajjiżi li qed jiżviluppaw għas-sigurtà alimentari b'mod li jikkomplementa d-dritt tas-sovranità tal-ikel ( 20 ) kif ukoll biex tissaħħaħ il-kapaċità tagħhom li jissodisfaw ir-rekwiżiti nutrittivi tal-popolazzjonijiet tagħhom;

24. Jisħaq fuq l-importanza tal-protezzjoni u l-promozzjoni tad-dritt tal-komunitajiet lokali li jkollhom aċċess għar-riżorsi naturali bħall-art u l-ilma, u li jikkontrollawhom; jiddeplora l-fatt li l-ħtif tal-art huwa mifrux f'ħafna pajjiżi li qed jiżviluppaw; jirrimarka li din hija prattika brutali li ddgħajjef is-sigurtà alimentari u s-sovranità tal-ikel – u tipperikola l-komunitajiet rurali;

25. Jinnota, pereżempju, li d-drittijiet għall-mergħat u l-mergħat komunitarji huma drittijiet tal-użu tal-art tradizzjonali bbażati fuq id-dritt komuni u mhux fuq drittijiet titolizzati tas-sjieda; jenfasizza, madankollu, l-importanza fundamentali tal-protezzjoni ta' dawn id-drittijiet komuni għall-popolazzjonijiet rurali;

26. Jitlob li jiġu indirizzati t-tensjonijiet soċjali bejn il-popolazzjonijiet agrikoli stabbiliti u l-komunitajiet pastorali nomadiċi, speċjalment f'reġjuni b'kunflitti etnoreliġjużi li jikkoinċidu;

27. Jinsab ferm imħasseb dwar id-dipendenza għolja ta' pajjiżi li qed jiżviluppaw mill-importazzjonijiet tal-ikel, speċjalment mill-Unjoni Ewropea, partikolarment meta dawn l-importazzjonijiet huma magħmula minn prodotti sussidjati li l-prezz baxx tagħhom jirrappreżenta kompetizzjoni dannuża għall-agrikoltura lokali fuq skala żgħira;

28. Jisħaq fuq il-ħtieġa li jiġu protetti d-drittijiet tal-bdiewa li jżommu riżorsi ġenetiċi għall-finijiet tas-sigurtà alimentari u l-adattament għat-tibdil fil-klima; jistieden lill-Kummissjoni, fl-ambitu tal-mandat tal-politiki tagħha dwar l-għajnuna għall-iżvilupp u l-kummerċ u l-investiment, tappoġġja sistemi agrikoli li huma konformi mad-dispożizzjonijiet tat-Trattat Internazzjonali dwar ir-Riżorsi Ġenetiċi tal-Pjanti għall-Ikel u Agrikoltura (ITPGRFA), li jissalvagwardja d-drittijiet tal-bdiewa li jżommu, jikkontrollaw, jipproteġu u jiżviluppaw iż-żrieragħ u l-għarfien tradizzjonali tagħhom stess;

29. Jissottolinja l-ħtieġa li ssir ħidma konsistenti mal-pajjiżi, mal-organizzazzjonijiet internazzjonali u reġjonali, mas-settur privat, mal-bdiewa u mal-bdiewa żgħar kif ukoll mas-soċjetà ċivili lokali u mal-komunitajiet lokali biex jiġu appoġġjati t-tfassil, l-implimentazzjoni u l-monitoraġġ ta' miri nazzjonali dwar in-nutrizzjoni speċifiċi għall-kuntest, fattibbli u robusti; jirrikonoxxi r-rwol ewlieni tas-soċjetà ċivili speċjalment biex jintlaħqu l-bdiewa żgħar billi dawn jiġu marbuta mat-taħriġ, ir-riżorsi, is-swieq u l-ktajjen tal-valur;

30. Huwa tal-fehma li l-għoti ta' prijorità lill-ħtiġijiet tan-nutrizzjoni tal-ommijiet u tat-trabi hija kruċjali biex tiġi ggarantita sigurtà alimentari solida u reżiljenti u jistieden lill-Kummissjoni u lill-Istati Membri jappoġġjaw lill-awtoritajiet nazzjonali fil-pajjiżi li qed jiżviluppaw fl-integrazzjoni tas-servizzi tan-nutrizzjoni fis-sistemi tas-saħħa sabiex jindirizzaw il-malnutrizzjoni fil-forom kollha tagħha u jiżguraw il-kontinwità tas-servizzi tan-nutrizzjoni, b'mod partikolari l-identifikazzjoni bikrija u l-ġestjoni bbażata fil-komunità ta' malnutrizzjoni akuta u t-tmigħ tat-trabi u tat-tfal żgħar, kif ukoll programmi relatati ta' nutrizzjoni tal-ommijiet; jilqa', f'dan ir-rigward, il-kisbiet u l-ħidma tal-moviment SUN;

31. Jistieden lill-UE tipproteġi l-aċċess tal-produtturi fuq skala żgħira għall-art u riżorsi oħra, u l-kontroll tagħhom, inklużi ż-żrieragħ tal-bdiewa, l-aċċess għall-ilma kif ukoll l-aċċess għall-infrastruttura biex il-komunitajiet rurali jiġu marbuta mas-swieq territorjali, inklużi ż-żoni urbani;

32. Jistieden lill-UE tiżgura finanzjament u ħolqien konġunt xierqa ta' għarfien u innovazzjonijiet tekniċi permezz ta' riċerka mmexxija mill-bdiewa, inkluż appoġġ għall-organizzazzjonijiet tal-produtturi fuq skala żgħira u għall-assoċjazzjonijiet tan-nisa u l-attivitajiet kollettivi tagħhom ta' pproċessar u kummerċjalizzazzjoni;

33. Jistieden lill-Kummissjoni tistabbilixxi rabtiet mill-qrib mal-pajjiżi sħab bil-għan li jiġi skambjat għarfien dwar l-agrikoltura; jenfasizza l-għarfien espert tas-settur agrikolu Ewropew u jisħaq fuq il-ħtieġa li tingħata prijorità lis-sħubijiet fir-riċerka u l-innovazzjoni fl-agrikoltura, inkluż permezz ta' Orizzont Ewropa, u li tingħata spinta lill-innovazzjonijiet responsabbli u etiċi biex jiġu promossi prattiki agrikoli sostenibbli sabiex jiżdiedu r-rendimenti u l-produzzjonijiet tal-azjendi agrikoli; jitlob, f'dan ir-rigward, biex it-tranżizzjoni ġusta tinkludi dipendenza akbar mill-kontributi tal-għarfien tradizzjonali lokali, speċjalment rigward il-prattiki agrikoli, is-sajd u l-protezzjoni tal-foresti, u b'hekk tissaħħaħ il-pożizzjoni tal-popli u l-komunitajiet lokali;

34. Jinnota r-riżultati pożittivi tal-appoġġ baġitarju murija mis-Sitt Rapport ta' Progress dwar il-Pjan ta' Azzjoni dwar in-Nutrizzjoni bħala mekkaniżmu għal investiment sostenibbli, li jħalli l-impatt u rilevanti għall-pajjiż fin-nutrizzjoni;

35. Jistieden lill-UE tintegra l-miri globali u nazzjonali dwar in-nutrizzjoni fil-programmi ta' żvilupp rilevanti u fl-istrateġiji tal-pajjiżi; jitlob lill-UE u lill-Istati Membri tagħha jimmobilizzaw investimenti finanzjarji fit-tul fis-sigurtà alimentari u tan-nutrizzjoni u fl-agrikoltura, is-sajd u l-akkwakultura sostenibbli u jħeġġu lill-pajjiżi sħab jinvestu aktar f'dawn is-setturi permezz tal-baġits nazzjonali tagħhom;

36. Iħeġġeġ lill-UE tipprijoritizza s-sigurtà alimentari, il-protezzjoni tal-bijodiversità, u l-agrikoltura sostenibbli fl-ipprogrammar internazzjonali tagħha għall-iżvilupp ma' pajjiżi sħab, filwaqt li tqis il-ħtiġijiet lokali speċifiċi tagħhom u filwaqt li tiżgura l-aċċess għall-finanzjament għall-komunitajiet u l-organizzazzjonijiet lokali li jappoġġjawhom; jistieden lill-UE u lill-Istati Membri tagħha jivvalutaw u jimmonitorjaw, bil-parteċipazzjoni tas-soċjetà ċivili, l-investimenti tagħhom biex jiżguraw li jiġġieldu b'mod konkret kontra l-faqar u l-insigurtà alimentari;

37. Jenfasizza r-rwol tal-UE bħala faċilitatur fit-trasformazzjoni tas-sistemi globali tal-ikel sabiex dawn ikunu jistgħu jsiru aktar reżiljenti, sostenibbli u ġusti; jissottolinja li l-Istrateġija “Mill-Għalqa sal-Platt” hija qafas ta' politika ambizzjuż tal-UE li jippromwovi sistema agroalimentari tal-UE aktar sostenibbli u reżiljenti u jappoġġja tranżizzjoni globali u ġusta lejn sistemi agroalimentari sostenibbli li jkunu ta' benefiċċju għan-nies, għan-natura u għat-tkabbir ekonomiku u li jippreservaw ir-riżorsi naturali f'konformità mal-objettivi tal-istrateġija għall-bijodiversità; ifakkar fl-intenzjoni tal-istrateġija “Mill-Għalqa sal-Platt” li titnaqqas id-dipendenza tal-bdiewa mill-produzzjonijiet esterni;

38. Iħeġġeġ lill-UE u lill-Istati Membri tagħha jibqgħu impenjati bis-sħiħ għall-impenn internazzjonali tagħhom dwar il-klima u l-bijodiversità, il-Patt Ekoloġiku u l-Istrateġija “Mill-Għalqa sal-Platt”, u li jiġu implimentati kif xieraq ir-rakkomandazzjonijiet tal-IPCC għall-adattament għat-tibdil fil-klima, speċjalment f'kuntest li fih il-kriżi pandemika u l-gwerra fl-Ukrajna juru l-vulnerabbiltà tas-suq globali tal-ikel għal tfixkil;

39. Iħeġġeġ lill-Kummissjoni taċċellera l-isforzi biex tappoġġja lill-pajjiżi sħab biex l-għadd ta' tfal taħt l-età ta' ħames snin li għandhom nuqqas ta' żvilupp inaqqsuh b' 7 miljun sal-2025 kif impenjat ruħha fil-Pjan ta' Azzjoni tal-UE dwar in-Nutrizzjoni;

40. Jistieden lill-Unjoni Ewropea tkompli tappoġġja lill-pajjiżi sħab biex jerġgħu jistabbilixxu d-disponibbiltà ta' ikel divers u nutrittiv għat-tfal tal-età tal-iskola permezz ta' programmi ta' ikliet fl-iskejjel filwaqt li tippromwovi ikel prodott lokalment u b'mod sostenibbli u tagħti attenzjoni speċjali lit-tfal l-aktar vulnerabbli; jenfasizza, barra minn hekk, l-utilità tal-programmi ta' akkwist pubbliku fit-trawwim tal-appoġġ pubbliku għax-xiri minn bdiewa żgħar u produtturi lokali meta jinkiseb ikel nutrittiv għad-distribuzzjoni;

41. Jilqa' l-appoġġ tal-Kummissjoni Ewropea u ta' diversi Stati Membri għall-Koalizzjoni tal-Ikliet fl-Iskejjel fis-segwitu tas-Summit dwar is-Sistemi Alimentari; jinnota l-importanza li jiġi żgurat li l-approċċi sensittivi għan-nutrizzjoni jkunu marbuta ma' interventi dwar in-nutrizzjoni u ma' interventi oħra dwar is-saħħa fil-pajjiżi li qed jiżviluppaw;

42. Ifakkar li sa 811-il miljun persuna fid-dinja qed imutu bil-ġuħ u li madwar 2 biljun persuna huma malnutriti b'mod kroniku, speċjalment fl-Afrika sub-Saħarjana u fl-Asja, u ma għandhomx vitamini u minerali importanti; ifakkar li dawn l-effetti huma partikolarment devastanti għat-tfal fl-ewwel 1 000 jum tal-ħajja tagħhom minħabba li jekk ma jkollhomx mikronutrijenti essenzjali bħall-vitamina A, il-ħadid jew iż-żingu, dawn l-effetti jibqgħu tul il-ħajja u jikkawżaw tnaqqis fit-tkabbir u fl-abilitajiet mentali li jaffettwaw mhux biss lill-individwi, iżda lill-ekonomiji sħaħ; jissottolinja li l-ġuħ u l-malnutrizzjoni huma għalhekk fost l-akbar ostakli għall-iżvilupp;

43. Jilqa' l-wegħda li għamlet l-UE fis-Summit dwar in-Nutrizzjoni għat-Tkabbir li tinvesti EUR 2,5 biljun matul l-2021-2024 fil-ġlieda kontra l-malnutrizzjoni; iħeġġeġ lill-UE turi li għandha l-ħila ta' mexxejja biex jintlaħaq dan il-għan;

44. Jinnota li l-pandemija tal-COVID-19 uriet l-interkonnessjonijiet bejn is-saħħa tal-bniedem, tal-pjanti u tal-annimali, is-saħħa ambjentali u s-sigurtà alimentari tagħna; jirrimarka li l-mard li jaffettwa l-annimali u l-pjanti jkompli jfixkel ukoll is-sigurtà alimentari billi jinterrompi l-provvista tal-ikel madwar id-dinja; jistieden lill-Kummissjoni Ewropea u lill-Istati Membri jikkombinaw l-isforzi mal-komunità internazzjonali madwar il-prinċipju ta' Saħħa Waħda biex ifasslu mill-ġdid is-sistemi tal-ikel, itejbu r-reżiljenza tagħhom u jiksbu saħħa u sigurtà alimentari aħjar għal kulħadd;

45. Ifakkar li r-riċerka tissuġġerixxi li t-trasformazzjoni tas-sistemi tal-ikel tista' tirrilaxxa lura l-USD 12-il triljun li d-dinja tonfoq fuq il-kost moħbi tal-ikel u li r-riallokazzjoni ta' xi wħud minn dawn il-fondi tista' tipprevjeni aktar ħsara lill-ambjent u lis-saħħa tan-nies, u minflok, tista' tgħin biex jinġabru aktar wegħdiet għall-finanzjament tal-adattament kif mitlub mill-Istati Membri u mill-mexxejja matul is-COP 26 fi Glasgow;

46. Ifakkar li t-tibdil fil-klima se jpoġġi dejjem aktar pressjoni fuq il-produzzjoni tal-ikel u l-aċċess għalih, speċjalment f'reġjuni vulnerabbli, filwaqt li jdgħajjef is-sigurtà alimentari u n-nutrizzjoni; jenfasizza l-konklużjonijiet tar-rapport tal-IPCC tal-2022 li skonthom it-tisħin globali se jdgħajjef progressivament is-servizzi tas-saħħa u ekosistemiċi tal-ħamrija bħad-dakkir, iżid il-pressjoni mill-pesti u mill-mard, u jnaqqas il-bijomassa tal-annimali tal-baħar, idgħajjef il-produttività tal-ikel f'ħafna reġjuni fuq l-art u fl-oċeani; jilqa' r-rakkomandazzjonijiet tiegħu biex jadatta għat-tibdil fil-klima permezz tal-promozzjoni ta' prinċipji u prattiki agroekoloġiċi, l-agroforestrija, l-adattament ibbażat fil-komunità, il-ġestjoni bbażata fuq l-ekosistema fis-sajd u fl-akkwakultura, u approċċi oħra li jaħdmu bi proċessi naturali biex jiġu appoġġjati s-sigurtà alimentari, in-nutrizzjoni, is-saħħa u l-benesseri;

Il-bini tar-reżiljenza għax-xokkijiet futuri

47. Ifakkar li l-bini tar-reżiljenza jeħtieġ li jindirizza ż-żieda fil-frekwenza u l-intensità tal-kunflitti u d-diżastri naturali, b'mod partikolari n-nixfiet, iċ-ċikluni u l-għargħar, kif ukoll il-kriżijiet tas-saħħa, it-telfien tal-bijodiversità, l-inugwaljanzi strutturali u x-xokkijiet ekonomiċi, li spiss ikollhom ħafna impatti aggravanti diversi fuq dawk li huma l-aktar vulnerabbli; jenfasizza li l-investimenti strateġiċi fi prattiki agrikoli sostenibbli jista' jkollhom rwol ewlieni fl-iżgurar ta' sistemi agroalimentari aktar reżiljenti u sostenibbli;

48. Iħeġġeġ lill-UE tippromwovi finanzjament prevedibbli, speċifiku u mmirat għal azzjoni antiċipatorja u bikrija bl-objettiv li tiġi evitata l-insigurtà alimentari; tnaqqas l-impatti tagħha u żżid l-attenzjoni u l-finanzjament għal adattament u reżiljenza mmexxija lokalment; jitlob lill-UE ssaħħaħ il-programmi ta' għajxien biex tappoġġja s-sigurtà alimentari u tiżgura l-kapaċità tan-nies li jiġġeneraw u jżommu l-mezzi ta' għajxien tagħhom u jtejbu l-benesseri tagħhom stess, kif ukoll dak tal-ġenerazzjonijiet futuri; iħeġġeġ lill-UE tipproteġi l-aċċess għall-produtturi fuq skala żgħira għall-art u riżorsi oħra inklużi ż-żrieragħ tal-bdiewa, u l-infrastruttura biex il-komunitajiet rurali jiġu marbuta mas-swieq territorjali, inklużi ż-żoni urbani, u l-kontroll tagħhom;

49. Jirrimarka li s-sigurtà alimentari għandha impatt pożittiv fuq ir-reżiljenza tal-popolazzjoni ġenerali u tgħin lin-nies jindirizzaw aħjar ix-xokkijiet, l-avvenimenti estremi u l-kriżijiet fit-tul;

50. Jistieden lill-Kummissjoni tirrieżamina l-pjanijiet eżistenti għall-ġestjoni tal-kriżijiet, b'mod partikolari bil-għan tal-produzzjoni tal-ikel;

51. Jisħaq li l-istrateġiji ta' adattament għat-tibdil fil-klima għandu jkollhom l-għan li jnaqqsu t-telf u l-ħela tal-ikel; ifakkar li l-LDCs u l-pajjiżi b'introjtu baxx juru potenzjal kbir ta' tnaqqis tal-ħela tal-ikel permezz ta' investiment akbar fl-infrastruttura tal-ħżin, tal-imballaġġ u tat-trasport; jenfasizza l-importanza li tiġi implimentata l-ekonomija ċirkolari fis-sistemi tal-produzzjoni agrikola biex jiżdiedu s-sostenibbiltà u l-effiċjenza fir-riżorsi tagħhom, u biex jitnaqqsu kemm jista' jkun it-telf u l-ħela tal-ikel; jistieden lill-Kummissjoni Ewropea u lill-Istati Membri kollha jistabbilixxu u jimplimentaw programmi għall-prevenzjoni tal-ħela tal-ikel li jinkludu l-promozzjoni ta' ktajjen qosra tal-provvista tal-ikel, li jnaqqsu r-riskju tal-ġenerazzjoni tal-ħela tal-ikel; jenfasizza l-importanza li tiġi żviluppata u aġġornata bażi tad-data globali, aċċessibbli għall-awtoritajiet kompetenti, li żżomm rekords tal-istokkijiet tal-provvista, b'mod partikolari l-istokkijiet taċ-ċereali, sabiex jiġu stabbiliti l-pedamenti għal sistema li tiżgura s-sigurtà alimentari kontinwa f'livell xieraq u timminimizza l-ħela tal-ikel;

52. Jissottolinja li s-sigurtà alimentari tiddependi mill-ilħuq ta' miri klimatiċi, il-ġlieda kontra t-telfien tal-bijodiversità u l-iżgurar ta' ekosistemi tal-art, kostali u tal-baħar b'saħħithom; jirrimarka li huwa għalhekk kruċjali li jiġi miġġieled it-tniġġis tal-plastik u t-tniġġis diffuż;

53. Jisħaq li l-produzzjoni tal-bijofjuwils għandha impatt fuq is-sigurtà alimentari, peress li tiddevja l-komoditajiet agrikoli bħall-ħbub, il-fażola tas-sojja, iż-żejt tal-kolza, il-qamħirrum u l-kannamiela mill-produzzjoni tal-ikel; jemmen li l-iżgurar ta' politiki tal-bijofjuwils aktar flessibbli u kkoordinati aħjar fil-livell internazzjonali huwa kruċjali fir-rigward tal-ottimizzazzjoni tal-użi tal-ikel, filwaqt li jibbenefika mill-potenzjal ta' stabbilizzazzjoni ta' din l-opportunità alternattiva; jistieden lill-UE tagħti prijorità lill-produzzjoni tal-ikel fuq il-produzzjoni tal-bijofjuwils ibbażata fuq l-għelejjel, filwaqt li tirrispetta l-ġerarkija tal-iskart u tqis il-prinċipju kaskata sabiex jiġu żgurati provvisti addizzjonali tal-ikel u jiġu stabbilizzati s-swieq globali tal-komoditajiet tal-ikel;

54. Jinnota l-importanza tar-rabtiet strateġiċi bejn l-Afrika u l-Ewropa, li jibnu fuq il-progress li sar fl-aġenda ta' azzjoni ta' trasformazzjoni rurali tal-Unjoni Afrikana (UA) tal-UE; ifakkar fir-riżoluzzjoni tal-Parlament Ewropew tas-16 ta' Settembru 2020 dwar il-kooperazzjoni UE-Afrika fil-qasam tas-sigurtà fir-reġjun tas-Saħel, fil-Punent tal-Afrika u fil-Qarn tal-Afrika li fakkret li l-insigurtà alimentari spiss hija kawża fundamentali tat-terroriżmu u tal-kunflitt armat; jitlob għalhekk integrazzjoni sħiħa tal-approċċ tar-rabta bejn l-aspett umanitarju, dak tal-iżvilupp u dak tal-paċi fl-istrateġiji ta' sigurtà f'pajjiżi terzi li jirrikjedi l-appoġġ għall-forniment ta' servizzi bażiċi, inkluża s-sigurtà alimentari, bl-involviment tal-komunitajiet lokali;

55. Ifakkar li, sal-2030, l-inizjattiva tal-Great Green Wall fir-reġjun tas-Saħel tal-Afrika għandha l-għan li tirrestawra 100 miljun ettaru ta' art li bħalissa tinsab degradata, tissekwestra 250 miljun tunnellata ta' karbonju u toħloq 10 miljun impjieg f'żoni rurali li flimkien għandhom jappoġġjaw 15 mis-17-il Għan ta' Żvilupp Sostenibbli, inaqqsu l-faqar u l-ġuħ, jibnu r-reżiljenza lokali għat-tibdil fil-klima, itejbu s-saħħa u l-benesseri, joħolqu l-impjiegi u jagħtu spinta lit-tkabbir ekonomiku;

56. Jistieden lill-UE tespandi l-appoġġ għas-sistemi nazzjonali ta' protezzjoni soċjali, inkluża assistenza soċjali bbażata fuq flus kontanti u reattiva għax-xokkijiet biex tindirizza l-inugwaljanza fl-introjtu b'mod sensittiv għall-kunflitti u f'konformità mal-prinċipju ta' “la tagħmilx ħsara”, u tipproteġi l-aċċess għall-ikel għal dawk l-aktar vulnerabbli billi żżid il-kapaċità tal-akkwist tagħhom;

57. Jappoġġja l-istabbiliment ta' faċilità finanzjarja biex tgħin lill-pajjiżi Afrikani jnaqqsu d-distakk eżistenti fil-finanzjament ħalli jiżviluppaw b'mod urġenti pjanijiet ta' protezzjoni soċjali, kemm jekk permezz tal-Aċċelleratur Globali li jmiss dwar l-Impjiegi u l-Protezzjoni Soċjali jew permezz tal-ħolqien ta' Fond Globali għall-Protezzjoni Soċjali;

58. Jissottolinja l-importanza li jiġu appoġġjati u promossi l-kondiviżjoni tal-għarfien u t-tagħlim bejn il-pari, bħall-bdiewa u n-negozji, fl-oqsma tal-produzzjoni, l-ipproċessar u l-kummerċjalizzazzjoni; jirrimarka l-importanza ċentrali tas-settur agrikolu u dak alimentari fl-ekonomija u biex jipprovdu opportunitajiet ta' impjieg deċenti u sostenibbli f'żoni rurali; jissottolinja li f'ħafna każijiet dan jirrigwarda bdiewa żgħar u azjendi agrikoli tal-familja; jinnota l-importanza li jkunu promossi u msaħħa miżuri u għodod li jappoġġjaw kwalità ikbar tal-prodott, id-diversifikazzjoni tal-prodotti, il-modernizzazzjoni sostenibbli tal-prattiki agrikoli, il-kundizzjonijiet sikuri tax-xogħol u l-miżuri li jsaħħu r-reżiljenza tal-bdiewa;

59. Jinnota li l-inugwaljanzi bejn il-ġeneri jillimitaw il-produttività u l-effiċjenza agrikola u, għalhekk, idgħajfu l-iżvilupp; ifakkar li t-tisħiħ tal-pożizzjoni tan-nisa u l-bniet hija kruċjali għan-nutrizzjoni, għall-preservazzjoni tas-saħħa, għas-sigurtà alimentari u għall-bini tar-reżiljenza; jirrimarka li t-tisħiħ tar-rwol tan-nisa u tal-bniet għadu sfida għall-agrikoltura u għas-sigurtà alimentari u tan-nutrizzjoni; jistieden lill-Kummissjoni Ewropea u lill-Istati Membri jappoġġjaw l-intraprenditorija, l-impjiegi u r-rappreżentanza politika tan-nisa, jiżguraw l-inklużjoni tal-perspettiva tal-ġeneru fil-ġestjoni tas-sigurtà alimentari u jiżguraw il-parteċipazzjoni tan-nisa fil-proċess tat-teħid tad-deċiżjonijiet relatat ma' dan il-qasam, inklużi dawk in-nisa li jappartjenu għal minoranzi ddiskriminati;

60. Iħeġġeġ lill-UE u lill-Istati Membri tagħha jagħmlu ħilithom, b'mod partikolari permezz tal-għajnuna għall-iżvilupp, biex jgħinu fl-indirizzar tad-diskriminazzjoni li jiffaċċjaw in-nisa, b'mod partikolari fir-rigward tal-aċċess tan-nisa bdiewa għall-art, għar-riżorsi produttivi u għas-servizzi finanzjarji; ifakkar li fl-Afrika, pereżempju, kważi nofs ix-xogħol agrikolu jsir min-nisa, filwaqt li l-bdiewa nisa huma fil-biċċa l-kbira bdiewa żgħar jew ta' sussistenza li ma għandhomx l-aċċess meħtieġ għall-informazzjoni, il-kreditu, l-art, ir-riżorsi jew it-teknoloġija; jinkoraġġixxi l-avvanz tad-drittijiet tal-wirt għan-nisa u l-bniet u jistieden lill-UE tappoġġja lill-pajjiżi sħab, b'mod partikolari fir-rigward tar-rikonoxximent tagħhom tad-dritt sħiħ tan-nisa għad-drittijiet tal-art; iħeġġeġ lill-Kummissjoni Ewropea u lill-Istati Membri jippromwovu approċċi trasformattivi bejn il-ġeneri għall-agrikoltura, is-sajd u s-sistemi tal-ikel permezz tal-bini tal-kapaċitajiet għan-nisa rurali, riformi speċifiċi ta' politika biex ikun hemm liġijiet aktar ġusti dwar il-pussess tal-art kif ukoll inizjattivi speċifiċi ffukati fuq it-tisħiħ tal-pożizzjoni ekonomika u l-aċċess għall-finanzi, kif iddikjarat fil-Pjan ta' Azzjoni dwar il-Ġeneru III;

61. Jinnota li n-nisa rurali jipproduċu aktar minn nofs l-ikel tad-dinja minkejja l-iżvantaġġi strutturali; jisħaq fuq l-urġenza li jissaħħaħ l-aċċess tan-nisa rurali għall-art, ir-riżorsi produttivi, l-assi u s-swieq bħala kundizzjoni meħtieġa biex tittejjeb is-sigurtà tal-ikel madwar id-dinja, u l-kontroll tagħhom fuqhom; iħeġġeġ lill-Unjoni Ewropea tagħti attenzjoni speċjali lin-nisa rurali u t-tisħiħ tal-pożizzjoni ekonomika, soċjali u politika tagħhom; ifakkar fil-Linji Gwida Volontarji tas-CFS dwar il-Governanza Responsabbli tal-Pussess tal-Art, bħala strument tajjeb biex jiġu indirizzati l-ostakli fis-sistemi ta' wirt konswetudinarju u tradizzjonali u jiġi żgurat għarfien aħjar min-nisa tad-drittijiet statutorji tagħhom ( 21 )

62. Ifakkar fl-importanza strateġika tal-investiment fil-bijodiversità agrikola fil-livell tal-azjendi agrikoli sabiex jiġu żgurati dieti tajbin għas-saħħa, kwalità u diversifikazzjoni tad-dieta kif ukoll konsum adegwat tan-nutrijenti; jisħaq b'mod partikolari li n-nisa u l-bniet huma aktar probabbli li jkollhom dieta minimalment diversa u adegwata f'termini ta' mikronutrijenti permezz tad-diversifikazzjoni agrikola u l-produzzjoni ta' sussistenza ta' għelejjel tal-ikel diversi ( 22 )

63. Jenfasizza l-importanza tat-trasformazzjoni rurali u t-tisħiħ tal-ktajjen tal-valur lokali, reġjonali u trasparenti sabiex jinħolqu impjiegi sostenibbli, jiġi evitat il-ksur tad-drittijiet tal-bniedem u jittaffa t-tibdil fil-klima; jisħaq fuq il-ħtieġa li jiġu appoġġjati ż-żgħażagħ u n-nisa, b'mod partikolari permezz tat-taħriġ, l-aċċess għall-kreditu u l-aċċess għas-swieq; jitlob l-involviment tagħhom fil-formulazzjoni ta' politiki agrikoli u għal appoġġ għal azzjoni kollettiva permezz ta' organizzazzjonijiet tal-produtturi żgħar;

64. Ifakkar li, fid-dawl tal-malnutrizzjoni, l-edukazzjoni u s-sensibilizzazzjoni huma prerekwiżit essenzjali għal stil ta' ħajja sostenibbli u soċjetà ta' suċċess;

65. Jilqa' l-ħidma li għaddejja tal-Kumitat dwar is-Sigurtà Alimentari Dinjija dwar il-Linji Gwida Volontarji tiegħu għall-Ugwaljanza bejn is-Sessi u t-Tisħiħ tal-Pożizzjoni tan-Nisa u tal-Bniet fil-kuntest tas-sigurtà alimentari u n-nutrizzjoni;

66. Ifakkar li t-tibdil fil-klima u t-telfien tal-bijodiversità, fost fatturi oħra, jheddu l-kapaċità tagħna li niżguraw is-sigurtà alimentari globali u jpoġġu pressjoni addizzjonali fuq sistemi tal-ikel diġà fraġli; jitlob produzzjoni tal-ikel ambjentalment soda, bħall-agroekoloġija u l-adattament reżiljenti għall-klima kif ukoll il-konservazzjoni u r-restawr tal-ekosistemi naturali sabiex jitnaqqsu r-riskji klimatiċi, tiġi indirizzata l-kriżi klimatika, jitwaqqaf it-telfien tal-bijodiversità, u b'hekk tissaħħaħ ir-reżiljenza tas-sistemi agroalimentari sostenibbli; jitlob, f'dan ir-rigward, lill-Kummissjoni u lill-Istati Membri jappoġġjaw lill-pajjiżi sħab fl-adozzjoni ta' prattiki agrikoli sostenibbli u soluzzjonijiet innovattivi, inkluż l-użu ta' dħul iġġenerat mill-irkantijiet tal-ETS u miċ-ċertifikati tas-CBAM biex isaħħu l-kapaċitajiet tar-reżiljenza klimatika tagħhom kif ukoll dawk tal-adattament għat-tibdil fil-klima u l-mitigazzjoni tiegħu bil-għan li jkun hemm sistemi tal-ikel aktar sostenibbli;

67. Jitlob lill-Kummissjoni u lill-Istati Membri jiżguraw li l-finanzjament fl-ambitu tal-istrument il-ġdid tal-NDICI jinkludi approċċ ibbażat fuq id-drittijiet tal-bniedem li jagħmel lill-komunitajiet lokali u lill-popli indiġeni ċentrali għall-isforzi klimatiċi, ambjentali u ta' żvilupp; iqis li huwa importanti li tingħata attenzjoni speċjali lill-bdiewa żgħar li ġeneralment ikollhom kapaċità aktar baxxa biex jadattaw għall-effetti tat-tibdil fil-klima; jilqa' f'dan ir-rigward il-pjan ta' azzjoni li jmiss tan-NU biex tinkiseb kopertura universali ta' servizzi ta' twissija bikrija kontra avvenimenti estremi tat-temp u t-tibdil fil-klima fil-ħames snin li ġejjin li se jiġu ppreżentati mill-Organizzazzjoni Meteoroloġika Dinjija matul il-Konferenza tan-NU dwar il-Klima (COP 27) fl-Eġittu; ifakkar li l-Mibgħut Speċjali għas-Summit tan-NU dwar is-Sistemi tal-Ikel issottolinja l-intersezzjoni bejn il-klima u l-ikel bħala profonda;

68. Jistieden lill-Kummissjoni tipprovdi appoġġ lill-pajjiżi li qed jiżviluppaw sabiex jiżviluppaw u jissalvagwardjaw l-industriji sensittivi u li għadhom jibdew tagħhom, jippromwovu s-sigurtà alimentari, jappoġġjaw il-mitigazzjoni tat-tibdil fil-klima għall-agrikoltura u jissodisfaw l-istandards ta' sostenibbiltà tal-UE u internazzjonali għall-esportazzjoni tal-prodotti agrikoli tagħhom;

69. Iqis li huwa importanti li l-pajjiżi li qed jiżviluppaw jiġu megħjuna jimplimentaw politiki pubbliċi dwar l-agrikoltura u l-ikel li jistgħu jissodisfaw il-ħtiġijiet tal-popolazzjonijiet tagħhom li qed jikbru malajr; jisħaq li politika dwar is-sigurtà alimentari jrid ikollha bħala l-għan primarju tagħha li tipprovdi ikel suffiċjenti, nutrittiv, sikur u bi prezz raġonevoli matul is-sena għaċ-ċittadini tagħha b'mod sostenibbli filwaqt li tiggarantixxi introjtu ġust u standard ta' għajxien għall-bdiewa; jinnota li, matul l-istorja tal-politika agrikola komuni, it-tneħħija tas-sussidji għall-esportazzjoni u d-diżakkoppjament tal-pagamenti diretti naqqsu b'mod sinifikanti r-riskju ta' dumping fis-swieq ta' pajjiżi terzi; jistieden lill-Kummissjoni u lill-Istati Membri jipprovdu aktar appoġġ għall-iżvilupp agrikolu li jkun kapaċi jiżgura s-sigurtà alimentari fil-pajjiżi li qed jiżviluppaw u jżidu b'mod deċiżiv l-investiment tagħhom fl-iżvilupp rurali territorjali;

70. Jenfasizza li s-sistemi tal-ikel huma xprunaturi importanti tal-emissjonijiet ta' gassijiet serra; jinnota li l-bini tar-reżiljenza għall-klima għas-sistemi tal-ikel se jkollu bżonn l-integrazzjoni tal-adattament għat-tibdil fil-klima u t-tnaqqis u l-ġestjoni tar-riskju ta' diżastri f'politiki fuq terminu qasir, medju u twil; jistieden lill-Kummissjoni u lill-Istati Membri jakkumpanjaw lill-pajjiżi li qed jiżviluppaw f'dan il-proċess;

71. Jistieden lill-UE tipproteġi l-aċċess tal-bdiewa fuq skala żgħira għall-art u riżorsi oħra inklużi ż-żrieragħ, l-infrastruttura u l-ilma, u l-kontroll tagħhom;

72. Jistieden lill-UE tiżgura l-akkwist pubbliku li jagħti privileġġ lill-produzzjoni agroekoloġika lokali, lir-regoli dwar is-sikurezza tal-ikel xierqa għall-produzzjoni fuq skala żgħira, lill-protezzjoni tas-swieq domestiċi mill-importazzjonijiet bi prezz baxx kif ukoll lill-edukazzjoni tal-konsumatur u lill-protezzjoni soċjali biex jittejjeb il-konsum ta' ikel lokali nutrittiv;

73. Jitlob lill-UE tfassal l-ipprogrammar tagħha skont l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali biex tappoġġja b'mod attiv trasformazzjoni globali għal sistemi tal-ikel sostenibbli li jistgħu jipprovdu dieti tajbin għas-saħħa u nutrittivi bi prezz raġonevoli li huma ġusti, reżiljenti, ibbażati fuq id-drittijiet u ambjentalment sostenibbli, jagħtu attenzjoni partikolari lill-ħtiġijiet tan-nisa u jnaqqsu l-pressjoni tal-produzzjoni tal-ikel fuq l-użu tal-art u tal-ilma;

74. Jissottolinja li l-effetti tat-tibdil fil-klima għandhom impatt negattiv kritiku fuq is-sigurtà alimentari fil-pajjiżi li qed jiżviluppaw u li l-adattament għat-tibdil fil-klima huwa essenzjali biex jiġu żgurati sistemi tal-ikel sostenibbli reżiljenti; jesprimi dispjaċir għall-ksur tal-impenn li sar mill-pajjiżi żviluppati fil-Ftehim ta' Copenhagen tal-2009 biex jiġi pprovdut finanzjament prevedibbli u adegwat għall-azzjoni dwar il-klima fil-pajjiżi li qed jiżviluppaw, speċjalment għall-ħtiġijiet ta' adattament, li kellu jilħaq 100 biljun dollaru fl-2020; jistieden lill-UE żżid il-finanzjament għall-klima lil hinn mill-qafas tal-istrument NDICI-Ewropa Globali, inkluż permezz ta' użu ambizzjuż tad-dħul iġġenerat mill-irkantijiet tal-ETS u miċ-ċertifikati tas-CBAM;

75. Iħeġġeġ lill-Kummissjoni tappoġġja t-tranżizzjoni agroekoloġika fil-pajjiżi sħab biex tiżgura ikel nutrittiv, sikur, divers u bi prezz raġonevoli għal kulħadd matul is-sena kollha filwaqt li tippreserva l-bijodiversità, iżżid ir-reżiljenza għall-klima u ssaħħaħ il-koeżjoni soċjali billi tnaqqas l-inugwaljanzi soċjali; jistieden lill-Kummissjoni tappoġġja l-iżvilupp ta' networks tal-ikel lokali biex tiggarantixxi l-produzzjoni u l-konsum lokali, li jippromwovu l-ħolqien lokali tal-impjiegi, tiggarantixxi prezzijiet ġusti għall-produtturi u l-konsumaturi, u tnaqqas id-dipendenza tal-pajjiżi mill-importazzjonijiet u l-vulnerabbiltà tagħhom għall-fluttwazzjonijiet tal-prezzijiet internazzjonali;

76. Jisħaq li l-investimenti u l-interventi tal-UE għandhom ikunu bbażati fuq prevalutazzjonijiet rigorużi, trasparenza sħiħa, u inklużjoni ta' dawk il-partijiet ikkonċernati affettwati mill-investimenti u l-interventi, inklużi l-organizzazzjonijiet tas-soċjetà ċivili, sabiex titfassal azzjoni ekwa u jissaħħu l-kapaċitajiet fil-livell nazzjonali u lokali, inklużi l-awtoritajiet mhux statali; jinsisti li tiġi rikonoxxuta l-ħtieġa ta' miżuri speċifiċi għall-kuntest biex jinkisbu sistemi tal-agrikoltura u tal-ikel aktar sostenibbli fil-pajjiżi sħab;

77. Jitlob li l-pjan ta' azzjoni tal-UE dwar in-nutrizzjoni jiġi rivedut biex jindirizza l-forom kollha ta' malnutrizzjoni fil-kuntesti umanitarji u ta' żvilupp rispettivament u jinkludi impenji politiċi u finanzjarji aktar ambizzjużi;

78. Jinnota li aktar minn 45 miljun tifel u tifla taħt l-età ta' ħames snin isofru minn irquqija żejda, definita bħala piż baxx meta mqabbel mat-tul, bħala riżultat ta' malnutrizzjoni akuta f'età bikrija; ifakkar li l-piż żejjed u l-obeżità fost l-adulti, l-adolexxenti u t-tfal qed jiżdiedu għal livelli rekord li jaffettwaw żewġ biljun persuna globalment li minnhom 70 % jgħixu f'pajjiżi b'introjtu baxx u medju; ifakkar li l-piż żejjed u l-obeżità huma assoċjati ma' riskju ta' mard relatat mad-dieta, inkluż mard mhux komunikabbli minħabba li l-malnutrizzjoni hija sfida għan-nazzjonijiet kollha irrispettivament mill-istadju tal-iżvilupp tagħhom; konsegwentement, ħafna pajjiżi issa qed jesperjenzaw “piż doppju” ta' mill-inqas żewġ tipi ta' malnutrizzjoni fejn in-nutrizzjoni insuffiċjenti u l-piż żejjed u l-obeżità jeżistu flimkien; jistieden lill-Kummissjoni Ewropea tirrevedi l-qafas ta' politika tal-2010 għas-sigurtà alimentari u l-qafas ta' politika tal-2013 għan-nutrizzjoni, kif mitlub mill-Istati Membri tal-UE fil-konklużjonijiet tal-Kunsill tal-2018 dwar it-tisħiħ tas-sigurtà alimentari u n-nutrizzjoni globali;

79. Jistieden lill-Kummissjoni tiżgura li titqies bis-sħiħ in-nutrizzjoni kull meta l-UE tinvesti fl-agrikoltura, fl-iżvilupp ekonomiku, fil-protezzjoni tal-klima u fl-adattament għat-tibdil fil-klima, fil-protezzjoni tas-saħħa, fis-saħħa u f'setturi oħra; jappoġġja r-reviżjoni tal-Istrateġija dwar is-Saħħa Globali tal-2010 u jitlob l-inklużjoni tal-ġlieda kontra l-malnutrizzjoni fid-dokument rivedut; jitlob appoġġ finanzjarju akbar biex jinbnew sistemi tas-saħħa b'saħħithom u reżiljenti biex jitkisser ċ-ċirku vizzjuż interġenerazzjonali tal-malnutrizzjoni u n-nutrizzjoni insuffiċjenti;

Rispons komplementari tal-politika tal-UE fil-qasam umanitarju u tal-iżvilupp

80. Jinsisti li l-assistenza umanitarja għandha tiżdied għal pajjiżi li qed jiffaċċjaw kriżijiet tal-ikel jew li huma affettwati minn kunflitt; jinnota li l-komunità internazzjonali, inkluża l-Unjoni Ewropea, jeħtiġilha timmira li tnaqqas id-distakk dejjem akbar bejn il-ħtiġijiet umanitarji u r-riżorsi disponibbli fuq livell globali; jikkundanna kwalunkwe azzjoni li fiha l-aċċess għall-ikel jintuża bħala għodda ta' moħqrija jew arma tal-gwerra u jfakkar fl-erba' prinċipji umanitarji: l-umanità, in-newtralità, l-imparzjalità u l-indipendenza;

81. Jissottolinja li tista' tiġi mobilizzata l-għajnuna umanitarja biex jiġu indirizzati s-sitwazzjonijiet immedjati li huma ta' theddida għall-ħajja meta l-kapaċitajiet eżistenti ma jkunux qed ilaħħqu, filwaqt li soluzzjonijiet iffinanzjati minn tipi oħra ta' għajnuna biex jiġu pprevenuti u indirizzati l-ixprunaturi tal-insigurtà alimentari u l-malnutrizzjoni jeħtieġ li jiġu segwiti simultanjament;

82. Jilqa' ċ-ċelebrazzjoni tal-ewwel Forum Umanitarju Ewropew biex ikompli jsaħħaħ l-impatt tar-rispons umanitarju u jiżgura l-effettività u l-effiċjenza fl-għoti tal-għajnuna u jiċċelebra d-deċiżjoni li dan isir avveniment annwali fil-kalendarju umanitarju; jissottolinja l-importanza li naħdmu flimkien bħala Tim Ewropa biex tiġi indirizzata l-kriżi umanitarja globali tas-sigurtà alimentari;

83. Jistieden lill-gvernijiet tal-Istati Membri tal-UE jipprevjenu b'mod diplomatiku l-kunflitti, jeqirdu l-forom kollha ta' malnutrizzjoni u jinvestu aktar fil-prevenzjoni tal-kunflitti b'enfasi speċifika fuq in-nisa u l-bniet filwaqt li japplikaw bir-reqqa r-Riżoluzzjoni 1325 tal-Kunsill tas-Sigurtà tan-NU; ifakkar li l-għajnuna umanitarja għandha tiġi eżentata minn sanzjonijiet internazzjonali; jissottolinja l-ħtieġa li jinstabu soluzzjonijiet sostenibbli fuq terminu medju u twil fil-kooperazzjoni għall-iżvilupp biex jiġu indirizzati l-kawżi ewlenin tal-insigurtà alimentari;

84. Ifakkar li l-Ukrajna u r-Russja jammontaw għal madwar 30 % tal-kummerċ dinji tal-qamħ, 32 % tax-xgħir, 17 % tal-qamħirrum u aktar minn 50 % taż-żejt taż-żerriegħa tal-ġirasol u 20 % taż-żerriegħa tal-ġirasol; jisħaq li t-tnaqqis jew it-telf tal-esportazzjonijiet tal-Ukrajna se jaffettwaw lill-pajjiżi li jiddependu ħafna mill-produzzjoni tagħhom, inklużi l-pajjiżi li diġà qed jesperjenzaw insigurtà alimentari li huma vulnerabbli għal xokkijiet fil-provvista u żidiet fil-prezzijiet, bħal fil-każ tal-Afrika; jistieden lill-Kummissjoni u lill-Istati Membri jevalwaw b'mod urġenti, f'koordinazzjoni mas-sħab internazzjonali tagħhom u mal-istituzzjonijiet internazzjonali rilevanti, il-mezzi kollha disponibbli biex jiġi evitat kwalunkwe nuqqas fil-ħlas tal-pagamenti tal-pajjiżi importaturi tal-ikel, inklużi l-finanzjament dirett u r-ristrutturar tad-dejn tagħhom; jisħaq fuq l-importanza li l-finanzjament ibbażat fuq l-għotjiet jingħata prijorità bħala l-għażla prestabbilita, speċjalment għall-pajjiżi l-anqas żviluppati;

85. Jappoġġja r-realizzazzjoni kontinwa tar-rabta bollha li hemm bejn l-aspett umanitarju, dak tal-iżvilupp u dak tal-konsolidazzjoni tal-paċi; jenfasizza li dan il-prinċipju għandu jkompli jiġi inkluż fl-assistenza umanitarja kif ukoll fl-ipprogrammar għas-sigurtà alimentari u n-nutrizzjoni appoġġjat minn linji gwida ċari dwar l-aħjar prattika bbażata fuq l-evidenza;

86. Jilqa' l-ħidma tal-UE u tal-aġenziji tan-NU bbażati f'Ruma, jiġifieri l-FAO, id-WFP u l-IFAD, biex isegwu azzjoni antiċipatorja għall-prevenzjoni tal-kriżijiet qabel ma jseħħu u jipproteġu l-gruppi l-aktar vulnerabbli mid-diżastri kkawżati mill-klima u mill-bniedem; jitlob li jissaħħu l-mekkaniżmi ta' koordinazzjoni mal-atturi lokali fuq il-post u li jinstabu interkonnessjonijiet akbar bejn azzjonijiet antiċipatorji fuq terminu qasir u programmi tal-gvern fuq terminu itwal; ifakkar li azzjoni antiċipatorja inklużiva għandha tkun speċifika għall-kuntest u mmexxija lokalment u tiżgura li dawk l-aktar vulnerabbli jkollhom ukoll vuċi fil-livell tat-teħid tad-deċiżjonijiet biex jiġu indirizzati l-ħtiġijiet speċifiċi tagħhom;

87. Jappoġġja r-rwol attiv tal-UE fin-Network Globali Kontra l-Kriżijiet tal-Ikel u jitlob li n-network ikompli jiġi operazzjonalizzat, speċjalment fil-kuntest reġjonali u f'dak nazzjonali; jistieden lill-Istati Membri jsaħħu n-Network Globali Kontra l-Kriżijiet tal-Ikel fil-ħidma tiegħu tal-indirizzar tal-kriżijiet tal-ikel permezz ta' interventi multisettorjali u multidimensjonali, il-bini tar-reżiljenza u l-għarfien u l-implimentazzjoni tar-rabta bejn l-aspett umanitarju, dak tal-iżvilupp u dak tal-paċi; jistieden, f'dan il-qafas, lill-Kummissjoni Ewropea u lill-Istati Membri jaħdmu mal-pajjiżi li qed jiżviluppaw fit-tfassil u fl-implimentazzjoni ta' politiki u strateġiji innovattivi mmexxija mill-pajjiżi biex jindirizzaw l-insigurtà alimentari, jagħtu spinta lill-inklużjoni ekonomika u jiksbu sistemi tal-ikel aktar sostenibbli;

88. Jappella għall-ħtieġa li jittejbu s-sistemi ta' twissija bikrija, il-protokolli ta' azzjoni bikrija u l-mekkaniżmi ta' sorveljanza biex jiġi żgurat li jiġu skattati reazzjonijiet f'waqthom kmieni biżżejjed ħalli jittaffa l-impatt tal-perikli fuq is-sigurtà alimentari u ħalli l-interventi ta' salvataġġ tal-ħajja jinbidlu minn reattivi għal proattivi permezz ta' azzjoni umanitarja antiċipatorja; jappoġġja lill-Kumitat dwar is-Sigurtà Alimentari bħala l-pjattaforma ewlenija tal-politika internazzjonali u intergovernattiva inklużiva dwar is-sigurtà alimentari u n-nutrizzjoni;

89. Jistieden lill-Kummissjoni tiżgura l-approċċ multisettorjali għan-nutrizzjoni u tagħti prijorità lill-integrazzjoni tas-sigurtà alimentari u tan-nutrizzjoni fl-interventi tas-saħħa, l-edukazzjoni, l-ilma, is-sanità u l-iġjene sabiex jiġi żgurat li mill-inqas 20 % tal-assistenza uffiċjali għall-iżvilupp permezz tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali tkun iddedikata għall-inklużjoni soċjali u l-iżvilupp tal-bniedem;

90. Jitlob integrazzjoni tan-nutrizzjoni fil-kopertura universali tas-saħħa (UHC) minħabba li hija vitali għat-tmiem tal-malnutrizzjoni u l-UHC mhux se tinkiseb sakemm l-azzjonijiet essenzjali dwar in-nutrizzjoni ma jkunux integrati b'mod effettiv bħala servizzi essenzjali tas-saħħa u jingħataw prijorità fis-sistemi tas-saħħa; ifakkar li l-UHC hija kruċjali għan-nies tul il-ħajja kollha, b'enfasi fuq dawk l-aktar fil-bżonn u emarġinati, u għandha tkun imfassla skont il-ħtiġijiet tas-saħħa tal-popolazzjoni; ifakkar li dan jista' jiġi appoġġjat billi jiġi żgurat it-tmigħ ottimali u sikur tat-trabi u tat-tfal żgħar inkluż permezz tat-treddigħ, billi wieħed ifittex li jiżgura dieta bbilanċjata u tajba għas-saħħa inkluż permezz ta' ikliet fl-iskejjel, billi tkun ipprovduta edukazzjoni kkwalifikata dwar in-nutrizzjoni u konsulenza għal tibdil fl-imġiba relatat, billi n-nutrizzjoni titqiegħed fil-baġit tas-settur tas-saħħa, billi jinbnew sistemi ta' informazzjoni dwar is-saħħa biex jittieħdu azzjonijiet f'waqthom, u billi jiġi promoss l-aċċess għal prodotti effettivi u bi prezz raġonevoli relatati man-nutrizzjoni filwaqt li titnaqqas il-kummerċjalizzazzjoni ta' ikel mhux tajjeb għas-saħħa;

91. Jirrikonoxxi li n-nutrizzjoni għandha tkun ċentrali għall-istrateġiji, il-pjanijiet u l-baġits tas-sistemi tas-saħħa biex tinkiseb Kopertura Universali tas-Saħħa; jitlob appoġġ finanzjarju akbar għas-saħħa biex jinbnew sistemi tas-saħħa b'saħħithom u reżiljenti ħalli jitkisser iċ-ċirku vizzjuż interġenerazzjonali ta' nutrizzjoni insuffiċjenti u jiġu pprevenuti u indirizzati kriżijiet tas-saħħa; jappoġġja l-integrazzjoni tat-trattament ta' nutrizzjoni insuffiċjenti u ta' servizzi ta' prevenzjoni kif ukoll ta' interventi tas-saħħa, bħall-ippjanar tal-familja, is-saħħa mentali u l-kura ta' qabel u ta' wara t-twelid fil-pakketti ta' kura essenzjali tas-sistemi tas-saħħa nazzjonali biex tinkiseb l-UHC;

92. Jinnota li s-sigurtà alimentari hija marbuta mill-qrib mal-aċċess għall-ilma; jistieden, għalhekk, lill-Kummissjoni Ewropea tintegra d-dritt għall-ilma u l-iżvilupp ta' infrastrutturi tal-ilma u tat-trattament tal-ilma fil-miżuri tagħha għas-sigurtà alimentari fil-pajjiżi li qed jiżviluppaw;

93. Jinnota li l-bijodiversità tal-ikel u tal-agrikoltura tagħti spinta lir-reżiljenza għax-xokkijiet u tiffaċilita l-adattament, iżżomm l-istabbiltà u tappoġġja l-irkupru; ifakkar li l-kapaċità tal-agroekoloġija li tirrikonċilja d-dimensjonijiet ekonomiċi, ambjentali u soċjali tas-sostenibbiltà ġiet rikonoxxuta b'mod wiesa' fir-rapporti storiċi, b'mod partikolari mill-IPCC u l-IPBES, kif ukoll mill-Bank Dinji u l-valutazzjoni agrikola globali mmexxija mill-FAO (IAASTD); jisħaq fuq l-importanza li jiġu promossi l-agroekoloġija, l-agroforestrija, il-produzzjoni lokali u s-sistemi tal-ikel sostenibbli li jiffukaw fuq l-iżvilupp ta' ktajjen tal-provvista qosra kemm fil-politiki nazzjonali kif ukoll fil-fora internazzjonali, sabiex tiġi żgurata s-sigurtà alimentari u nutrizzjonali għal kulħadd filwaqt li tiżdied il-produttività sostenibbli tas-settur agrikolu u r-reżiljenza tiegħu għat-tibdil fil-klima;

94. Iħeġġeġ lill-Kummissjoni tappoġġja lill-pajjiżi sħab fl-iżvilupp ta' prattiki agrikoli sostenibbli, inkluża l-agroekoloġija, bil-għan li tittejjeb il-fertilità tal-ħamrija, tiġi massimizzata l-bijodiversità u tittejjeb l-effiċjenza fl-użu tal-ilma bħala elementi ewlenin għal sigurtà alimentari aħjar; jinnota l-isfidi kkawżati mit-tibdil fil-klima u t-telfien tal-bijodiversità u l-impatti negattivi tagħhom fuq is-sigurtà alimentari u n-nutrizzjoni kif ukoll l-ħtieġa li jiġu pprovduti r-riżorsi meħtieġa għall-adattament għat-tibdil fil-klima u l-mitigazzjoni tiegħu;

95. Jinnota li hemm ħafna approċċi agronomiċi u agroekoloġiċi li jistgħu jkunu ta' benefiċċju għal klimi u sitwazzjonijiet oħra, bħat-taħlit tal-għelejjel, il-“polikulturi”, l-agroforestrija, inkluż l-użu ta' siġar leguminużi li huma partikolarment tajbin biex jipprovdu dell u protezzjoni għal għelejjel u annimali oħra, u jattiraw u/jew iżidu ċ-ċiklu u/jew iż-żamma tal-ilma;

96. Jirrimarka li l-qerda tal-foresti tropikali twassal għal telfien irriversibbli tal-bijodiversità u tal-bjar ta' karbonju, kif ukoll tad-djar u l-modi ta' għajxien ta' komunitajiet indiġeni li jgħixu fil-foresti; ifakkar li l-foresti jikkontribwixxu b'mod sinifikanti biex jintlaħqu l-miri klimatiċi, jipproteġu l-bijodiversità u jipprevjenu d-deżertifikazzjoni u l-erożjoni estrema tal-ħamrija; iqis li l-isforzi ta' konservazzjoni ffukati, pereżempju, fuq il-foresti, l-organiżmi selvaġġi u l-ekosistemi tal-baħar u kostali jeħtieġ li jiġu intensifikati billi jsir użu minn oqfsa regolatorji, riżorsi suffiċjenti u data xjentifika u jkunu akkumpanjati minn azzjonijiet ta' restawr u ġestjoni tal-ekosistemi;

97. Jitlob li titqies ir-rabta bejn is-saħħa pubblika u l-bijodiversità f'konformità mal-approċċ “saħħa waħda”; iħeġġeġ lill-UE u lill-pajjiżi sħab kollha jirrikonoxxu u jipproteġu d-drittijiet tal-popli indiġeni għas-sjieda u l-kontroll konswetudinarji tal-artijiet u r-riżorsi naturali tagħhom, kif stabbilit fid-Dikjarazzjoni tan-NU dwar id-Drittijiet tal-Popli Indiġeni u l-Konvenzjoni 169 tal-Organizzazzjoni Internazzjonali tax-Xogħol, u jikkonformaw mal-prinċipju ta' kunsens liberu, minn qabel u infurmat;

98. Ifakkar li l-prattiki ta' intensifikazzjoni agrikola mhux sostenibbli huma kawżi ewlenin tad-degradazzjoni tal-bijodiversità madwar id-dinja, inkluża l-erożjoni ġenetika tal-varjetajiet tal-għelejjel u tal-bhejjem; ifakkar li l-istrateġija “Mill-Għalqa sal-Platt” għandha l-għan li tnaqqas gradwalment sal-2030 l-użu ġenerali u r-riskju ta' pestiċidi kimiċi u perikolużi mill-agrikoltura u tippromwovi prattiki alternattivi; jisħaq li l-pajjiżi l-foqra huma r-riċevituri ta' parti importanti ta' sustanzi perikolużi; jilqa', għalhekk, l-intenzjoni tal-Kummissjoni li tippreżenta proposta biex tintemm din il-prattika fil-qafas tal-istrateġija tal-UE dwar is-sustanzi kimiċi għas-sostenibbiltà; iħeġġeġ lill-Kummissjoni, madankollu, tippromwovi t-tfittxija għal alternattivi sostenibbli u bi prezz raġonevoli għall-użu ta' dawn il-pestiċidi sabiex jiġi evitat tfixkil serju għas-sigurtà alimentari fil-pajjiżi li qed jiżviluppaw, li jaggrava l-ġuħ fost il-popolazzjonijiet l-aktar vulnerabbli; jitlob appoġġ speċifiku għall-edukazzjoni u t-taħriġ f'approċċi sostenibbli għall-protezzjoni tal-pjanti u alternattivi għall-pestiċidi kif ukoll il-minimizzazzjoni tal-esponiment għal sustanzi perikolużi;

99. Jiddenunzja l-istandards doppji tal-UE dwar il-pestiċidi, li jippermettu l-esportazzjoni mill-UE ta' sustanzi perikolużi li huma stess huma pprojbiti fl-UE; jenfasizza li l-użu ta' xi pestiċidi fl-agrikoltura intensiva fil-pajjiżi li qed jiżviluppaw għandu impatt fuq is-saħħa tal-ħaddiema, minbarra li jikkawża ħsara ambjentali; jitlob li jkun hemm edukazzjoni u taħriġ fi prattiki sostenibbli għall-protezzjoni tal-pjanti, agroekoloġiċi u organiċi;

100. Ifakkar li rapporti reċenti sabu li s-sistemi tal-ikel qed jikkontribwixxu sa terz tal-emissjonijiet ta' gassijiet serra, sa 80 fil-mija tat-telfien tal-bijodiversità u jużaw sa 70 fil-mija tal-ilma ħelu; jissottolinja, madankollu, li s-sistemi sostenibbli tal-produzzjoni tal-ikel għandhom jiġu rikonoxxuti bħala soluzzjoni essenzjali għal dawn l-isfidi eżistenti u li huwa possibbli li tiġi mitmugħa popolazzjoni globali dejjem akbar filwaqt li tiġi protetta l-pjaneta tagħna;

101. Jistieden lill-UE tissodisfa b'mod attiv l-impenji tas-Sena ta' Azzjoni dwar in-Nutrizzjoni 2021, b'mod partikolari dawk li jirriżultaw mis-Summit tan-NU dwar is-Sistemi tal-Ikel u s-Summit dwar in-Nutrizzjoni għat-Tkabbir, u taqdi rwol ċentrali fil-kooperazzjoni ma' komunitajiet indiġeni f'dawn l-isforzi, f'konformità mal-istrateġija tagħha “Mill-Għalqa sal-Platt”; jilqa' d-deċiżjoni tal-Kummissjoni Ewropea li tkun sieħba ewlenija fi tmien koalizzjonijiet mis-Summit tan-NU dwar is-Sistemi tal-Ikel;

102. Jitlob lill-Kummissjoni u lill-Istati Membri jinvolvu ruħhom mal-Unjoni Afrikana biex jiżguraw impenn u investimenti akbar ħalli jindirizzaw l-isfidi ta' nutrizzjoni li għaddejjin fir-reġjun u jappoġġjaw is-Sena ta' Nutrizzjoni tal-Unjoni Afrikana: “It-tisħiħ tar-reżiljenza fin-nutrizzjoni u s-sigurtà alimentari fil-kontinent Afrikan: It-tisħiħ tas-sistemi agroalimentari, tas-saħħa u tal-protezzjoni soċjali għall-aċċellerazzjoni tal-iżvilupp tal-kapital uman, soċjali u ekonomiku”;

103. Jenfasizza li t-teknoloġiji diġitali u l-biedja intelliġenti u ta' preċiżjoni joffru opportunitajiet sinifikanti għall-iżvilupp ta' sistemi agroalimentari sostenibbli u biex jixprunaw tkabbir ekonomiku ġust u inklużiv fiż-żoni rurali fil-pajjiżi li qed jiżviluppaw;

104. Jindika l-ħtieġa li s-sigurtà alimentari u n-nutrizzjoni fil-pajjiżi li qed jiżviluppaw jittejbu permezz ta' approċċ olistiku u sostenibbli bbażat fuq is-sistemi tal-ikel; jitlob li l-Kummissjoni tadotta strateġija multilaterali inklużiva bbażata fuq id-drittijiet; jistieden lill-Kummissjoni Ewropea tiżgura li l-investimenti tal-UE fl-agrikoltura, fl-iżvilupp ekonomiku, fl-adattament għat-tibdil fil-klima u l-mitigazzjoni tiegħu, f'WASH, fis-saħħa u f'setturi oħra jqisu bis-sħiħ in-nutrizzjoni billi jinkorporaw eżiti ta' nutrizzjoni li jistgħu jitkejlu fl-istadju tal-ippjanar;

105. Jisħaq fuq il-ħtieġa li l-UE tiddefendi d-drittijiet tal-bniedem u d-Dritt għal Ikel Adegwat bħala prinċipju ċentrali u prijorità tas-sistemi tal-ikel, biex jiġu żgurati d-drittijiet ta' dawk l-aktar emarġinati għall-aċċess għal ikel nutrittiv u tirrikonoxxi l-importanza tad-“Dikjarazzjoni tan-NU dwar id-Drittijiet tal-Bdiewa u Persuni Oħra li Jaħdmu f'Żoni Rurali”;

106. Jappoġġja l-iżvilupp ta' opportunitajiet kummerċjali bejn l-UE u l-pajjiżi li qed jiżviluppaw, li għandhom il-potenzjal li jagħtu spinta lill-agrikoltura lokali; ifakkar li l-familji li jaħdmu bħala bdiewa u l-bdiewa żgħar urew il-kapaċità tagħhom li jipprovdu prodotti diversifikati u li jżidu l-produzzjoni tal-ikel b'mod sostenibbli;

107. Jisħaq fuq il-ħtieġa li jiġi rikonoxxut ir-rwol ewlieni tal-bdiewa, l-organizzazzjonijiet tal-produtturi u r-rappreżentanti tagħhom fi kwalunkwe strateġija biex tissaħħaħ is-sigurtà alimentari u jenfasizza li t-twaqqif ta' kooperattivi u gruppi ta' produtturi fil-pajjiżi li qed jiżviluppaw irid jiġi appoġġjat sabiex tissaħħaħ il-kapaċità kollettiva tagħhom biex jorganizzaw lilhom infushom b'mod aktar effettiv, ħalli jibbenefikaw minn pożizzjoni aħjar fil-ktajjen tal-ikel kif ukoll fil-kondiviżjoni ta' valur miżjud fuq il-prodotti tal-esportazzjoni;

108. Jisħaq li l-liberalizzazzjoni tal-kummerċ jista' jkollha impatt fuq id-deforestazzjoni, it-tibdil fil-klima u t-telfien tal-bijodiversità kif ukoll fuq il-produzzjoni tal-ikel u l-aċċess għall-ikel; jemmen li l-politika kummerċjali u ta' investiment tal-UE lejn il-pajjiżi li qed jiżviluppaw għandha tkun ibbażata fuq politika kummerċjali li tiffavorixxi d-difiża tal-foresti u tal-bijodiversità, l-iżvilupp tal-agrikoltura lokali u tal-produtturi u tal-bdiewa lokali, biex tkun promossa sovranità sħiħa tal-ikel u jitnaqqas il-fenomenu tal-ħtif tal-art u tad-deforestazzjoni għall-użu tal-esportazzjoni agrikola;

109. Iqis li l-Unjoni u l-Istati Membri għandhom jinkoraġġixxu d-diversi inizjattivi ta' “kummerċ ġust” u jintegraw l-objettivi ambjentali u soċjali b'mod komprensiv u olistiku fid-dispożizzjonijiet tal-ftehimiet kummerċjali kollha;

110. Ifakkar li d-diversità taż-żrieragħ hija vitali fil-bini tar-reżiljenza tal-biedja għat-tibdil fil-klima; ifakkar li ż-żrieragħ iffrankati mill-azjendi agrikoli huma stmati li jammontaw għal aktar minn 80 % tal-ħtiġijiet totali ta' żrieragħ tal-bdiewa f'xi pajjiżi Afrikani; jitlob għaldaqstant lill-UE tappoġġja r-reġimi tad-drittijiet tal-proprjetà intellettwali fil-ftehimiet kummerċjali li jsaħħu l-iżvilupp ta' varjetajiet ta' żrieragħ adattati lokalment u żrieragħ iffrankati mill-bdiewa, iżda li żżomm lura milli tinfluwenza r-riforma tal-liġi dwar iż-żrieragħ, b'mod partikolari fl-Afrika, permezz tal-adozzjoni tad-dispożizzjonijiet tal-UPOV tal-1991 sa fejn dan ikun inkompatibbli mad-dispożizzjonijiet tat-Trattat Internazzjonali dwar ir-Riżorsi Ġenetiċi tal-Pjanti għall-Ikel u Agrikoltura (ITPGRFA);

111. Jissottolinja li l-prodotti tas-sajd u tal-akkwakultura huma wħud mill-prodotti tal-ikel l-aktar tajbin għas-saħħa u għandhom l-inqas impatt fuq l-ambjent naturali; jirrimarka li jistgħu jgħinu biex jintlaħqu diversi SDGs, speċjalment l-Għan 2, “żero ġuħ”; jistieden, għalhekk, lill-Kummissjoni tintegra l-prodotti tas-sajd u tal-akkwakultura meta tadotta strateġiji għas-sigurtà alimentari, inkluż għall-pajjiżi li qed jiżviluppaw;

112. Jinkoraġġixxi lill-UE tkompli taħdem lejn il-konklużjoni tan-negozjati multilaterali dwar is-sussidji tas-sajd fl-Organizzazzjoni Dinjija tal-Kummerċ – l-implimentazzjoni tal-Għan ta' Żvilupp Sostenibbli 14.6 – biex tipprojbixxi ċerti forom ta' sussidji tas-sajd li jikkontribwixxu għall-kapaċità żejda u għas-sajd żejjed, telimina s-sussidji li jikkontribwixxu għas-sajd IUU u żżomm lura milli tintroduċi sussidji ġodda bħal dawn, b'konsistenza sħiħa mal-objettivi stabbiliti fil-Patt Ekoloġiku Ewropew, it-8 Programm ta' Azzjoni Ambjentali, u l-Ftehim ta' Pariġi;

113. Jitlob li d-dimensjoni globali tal-istrateġija għall-bijodiversità tappoġġja d-dritt għal ikel adegwat, timplimenta d-Dikjarazzjoni tan-NU dwar id-Drittijiet tal-Bdiewa u Persuni Oħra li Jaħdmu f'Żoni Rurali sabiex jiġu indirizzati miżuri biex jittejbu globalment il-kundizzjonijiet tax-xogħol tal-ħaddiema tal-azjendi agrikoli u l-introjtu tal-bdiewa fuq skala żgħira li huma parti mill-ktajjen tal-provvista tal-ikel internazzjonali, u biex jiġi żgurat li l-prinċipju ta' prekawzjoni jiġi inkluż għar-rekwiżiti kollha tas-sikurezza alimentari; jitlob ulterjorment lill-UE tallinja l-politika kummerċjali tagħha mal-objettivi tal-istrateġiji “Mill-Għalqa sal-Platt” u dik għall-bijodiversità u mal-objettiv tan-newtralità tal-karbonju tal-Patt Ekoloġiku Ewropew;

114. Jisħaq li biex l-objettivi ta' sostenibbiltà jiġu segwiti b'suċċess, huwa prerekwiżit li l-pajjiżi terzi li jaġixxu fix-xena globali jikkontribwixxu s-sehem tagħhom;

115. Jissottolinja l-valur tal-ikel li jrid jinftiehem ukoll bħala ħafna aktar minn sempliċi komodità iżda bħala dritt għan-nies li jrid jiġi realizzat, u l-impatt u l-esternalitajiet ekonomiċi, soċjali u ambjentali jridu jiġu vvalutati aħjar, u mmitigati jew xprunati kif meħtieġ;

116. Jappella għal azzjoni msaħħa fil-livell internazzjonali biex jiġi żgurat li t-teħid tad-deċiżjonijiet dwar il-politika jkollu s-sigurtà alimentari fil-qalba tiegħu, sabiex tiġi evitata l-iskarsezza u tiġi żgurata s-sigurtà nutrizzjonali fil-pajjiżi l-aktar vulnerabbli;

117. Jappella li jsiru sforzi kontinwi biex tiġi żgurata l-konsistenza tal-politiki tal-UE f'konformità mal-prinċipju tal-koerenza tal-politiki għall-iżvilupp sostenibbli; iħeġġeġ li jiġi żgurat li l-esportazzjonijiet Ewropej ma jagħmlux ħsara lill-iżvilupp tal-produzzjoni lokali u tas-swieq lokali; jisħaq li l-ftehimiet ta' kummerċ ħieles tal-UE ma għandhomx ifixklu l-agrikoltura lokali, jagħmlu ħsara lill-produtturi ż-żgħar jew jaggravaw id-dipendenza fuq l-importazzjonijiet tal-ikel; iħeġġeġ appoġġ għall-produzzjoni u l-konsum lokali li jistgħu jiżguraw il-ħolqien tal-impjiegi lokali, jiżguraw prezzijiet ġusti, jiggarantixxu l-protezzjoni tas-saħħa u s-sikurezza tal-ħaddiema, u jnaqqsu d-dipendenza tal-pajjiżi fuq l-importazzjonijiet u l-vulnerabbiltà tagħhom għall-fluttwazzjonijiet internazzjonali tal-prezzijiet;

118. Jirrimarka l-ħtieġa ta' linji gwida ċari dwar kif tinkiseb il-koerenza tal-politiki għall-iżvilupp fil-livell tal-UE filwaqt li jiġu indirizzati wkoll l-objettivi ta' politika potenzjalment kunfliġġenti; iħeġġeġ lill-UE tiggarantixxi l-koerenza tal-politiki agrikoli u kummerċjali Ewropej biex tappoġġja s-sigurtà alimentari u s-sovranità tal-ikel u tipproteġi s-swieq lokali u reġjonali;

o

o o

119. Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

(1) ĠU L 209, 14.6.2021, p. 1.

(2) ĠU L 163, 2.7.1996, p. 1.

(3) Testi adottati, P9_TA(2021)0505.

(4) https://www.europarl.europa.eu/doceo/document/TA-9-2022-0073_MT.html

(5) ĠU C 289, 9.8.2016, p. 71.

(6) ĠU